Mistoqsijiet u Tweġibiet: Pjan tal-Ewropa biex Jingħeleb il-Kanċer

Għaliex qed tippreżenta l-Pjan tal-Ewropa biex Jingħeleb il-Kanċer issa?

Fl-2020, 2.7 miljun persuna ġew dijanjostikati bil-kanċer u 1.3 miljun persuna oħra tilfu ħajjithom fl-Unjoni Ewropea.

Minbarra li jikkawża tbatija fiżika u emozzjonali kbira għall-pazjenti u għal dawk ta' madwarhom, il-kanċer iqiegħed piż kbir fuq is-sistemi tas-saħħa tagħna, fuq l-ekonomija tagħna, u fuq is-soċjetà tagħna.

L-impatt ekonomiku globali tal-kanċer fl-Ewropa huwa stmat li huwa ta' aktar minn EUR 100 biljun fis-sena.

B'kollox, l-Ewropa tirrappreżenta għaxra fil-mija tal-popolazzjoni tad-dinja, iżda kwart tal-każijiet tal-kanċer fid-dinja.

Sal-2035 il-każijiet tal-kanċer mistennija jiżdiedu bi kważi 25 %, u dan jagħmlu l-kawża ewlenija tal-imwiet fl-UE.

Dawn iċ-ċifri jenfasizzaw il-ħtieġa tal-UE li żżid il-ħidma tagħha fuq il-kanċer permezz ta' politiki konkreti.

Barra minn hekk, il-pandemija tal-COVID-19 kellha impatt serju fuq il-kura tal-kanċer, billi fixklet il-prevenzjoni u t-trattament, ħolqot dewmien fid-dijanjożi, u affettwat l-aċċess għall-mediċini.

L-UE mhix diġà qed taġixxi fuq il-kanċer?

L-UE fil-fatt ilha taħdem għal għexieren ta' snin biex tindirizza l-kanċer.

L-azzjonijiet tagħha jinkludu l-kontroll tat-tabakk u l-protezzjoni minn sustanzi perikolużi, li diġà kkontribwew biex jiġu salvati u mtawla l-ħajjiet.

Madankollu, l-aħħar pjan ta' azzjoni Ewropew kontra l-kanċer ġie żviluppat fil-bidu tas-snin 90.

Minn dak iż-żmien 'il hawn, l-inizjattivi dwar il-prevenzjoni u l-kontroll tal-kanċer inkludew l-Inizjattiva tal-Kummissjoni Ewropea dwar il-Kanċer tas-Sider (ECIBC) u s-Sistema Ewropea ta' Informazzjoni dwar il-Kanċer (ECIS), it-tnejn ikkoordinati miċ-Ċentru Konġunt tar-Riċerka.

Il-programm tas-Saħħa kkontribwixxa wkoll għal azzjonijiet konġunti dwar is-Sħubija Ewropea (EPAAC), il-kontroll komprensiv tal-kanċer (CANCON), is-Sħubija Innovattiva għall-Azzjoni kontra l-Kanċer (iPAAC) u l-Kodiċi Ewropew Kontra l-Kanċer (ECAC).

Fiż-żmien li għadda minn meta ġew imnedija dawk l-inizjattivi, id-dinja rat progress kbir fit-trattament tal-kanċer.

Il-mediċina personalizzata – imfassla għal sitwazzjonijiet u ħtiġijiet individwali – biddlet il-pronjożi tal-pazjenti b'mod radikali.

Sadanittant, ir-riċerka u l-innovazzjoni bl-għajnuna tat-teknoloġiji diġitali, avvanzaw b'mod drammatiku l-fehim tagħna ta' kif il-kanċer jibda' u jipprogressa, u tal-prevenzjoni u tad-dijanjożi tiegħu.

L-Ewropa teħtieġ mill-aktar fiss possibbli ġġedded l-impenn tagħha għall-prevenzjoni, għat-trattament u għall-kura tal-kanċer, liema impenn għandu jirrikonoxxi l-isfidi dejjem akbar fir-rigward tal-kanċer u jirrifletti l-iżviluppi fil-kura tal-kanċer.

Huwa meħtieġ approċċ komprensiv mill-gvernijiet, li jiffoka fuq il-pazjent u jisfrutta l-potenzjal ta' teknoloġiji u għarfien ġodda; li jsaħħaħ il-kooperazzjoni; li jelimina l-inugwaljanzi fir-rigward tal-aċċess għall-għarfien, għall-prevenzjoni, għad-dijanjożi u għall-kura tal-kanċer; u li jtejjeb l-eżiti tas-saħħa għall-pazjenti.

X'qiegħda tippreżenta l-Kummissjoni llum?

Il-Pjan tal-Ewropa biex Jingħeleb il-Kanċer huwa pilastru ewlieni għal Unjoni Ewropea tas-Saħħa b'saħħitha, kif ippreżentat fil-11 ta' Novembru 2020, li jappella għal Unjoni Ewropea aktar sigura, reżiljenti u mħejjija aħjar.

Il-Pjan dwar il-Kanċer ippreżentat illum jieħu approċċ ġdid għall-prevenzjoni, għat-trattament u għall-kura tal-kanċer billi jimmassimizza l-potenzjal ta' teknoloġiji ġodda.

Fih azzjonijiet konkreti u ambizzjużi li se jappoġġaw u jikkomplementaw l-isforzi tal-Istati Membri biex titnaqqas it-tbatija kkawżata mill-kanċer.

Matul is-snin li ġejjin, il-Pjan dwar il-Kanċer se jikkonċentra fuq ir-riċerka u l-innovazzjoni, u se jistudja aktar fil-fond il-potenzjal tad-diġitalizzazzjoni u tat-teknoloġiji l-ġodda.

Il-Pjan dwar il-Kanċer se jimmobilizza strumenti finanzjarji biex jappoġġa lill-Istati Membri.

Bl-objettivi ta' politika tiegħu, appoġġati minn għaxar inizjattivi ewlenin u minn diversi azzjonijiet ta' appoġġ, il-Pjan dwar il-Kanċer se jgħin lill-Istati Membri biex jibdlu l-andament tal-ġlieda kontra l-kanċer.

Dan se jippermetti l-kondiviżjoni ta' għarfien espert u ta' riżorsi fl-UE kollha billi jappoġġa pajjiżi, reġjuni u bliet b'inqas għarfien u kapaċità.

Il-Pjan dwar il-Kanċer se jgħin lir-riċerkaturi biex jiskambjaw is-sejbiet bejn Stati Membri żgħar u kbar, u biex ikollhom aċċess għal data kruċjali dwar is-saħħa fir-rigward tal-kawżi potenzjali tal-kanċer u tat-trattamenti promettenti għalih.

Permezz tal-azzjonijiet u l-inizjattivi tiegħu, il-persunal mediku u l-isptarijiet se jkunu jistgħu jisfruttaw ammont kbir ta' informazzjoni kondiviża, u b'hekk jiġi żgurat li l-pazjenti fl-UE kollha jkunu jistgħu jibbenefikaw minn kura u trattament aħjar.

Il-Pjan dwar il-Kanċer se jkollu l-appoġġ ta' firxa wiesgħa ta' politiki tal-UE, fejn id-diġitalizzazzjoni, ir-riċerka u l-innovazzjoni jkunu l-punt tat-tluq għal approċċ ġdid għall-kura tal-kanċer fl-UE.

L-azzjonijiet se jittieħdu f'oqsma li jvarjaw mill-impjiegi, l-edukazzjoni, il-politika soċjali u l-ugwaljanza, sal-kummerċjalizzazzjoni, l-agrikoltura, l-enerġija, l-ambjent u l-klima, sat-trasport, il-politika ta' koeżjoni u t-tassazzjoni.

Il-Pjan dwar il-Kanċer qed iqis it-tagħlimiet meħuda mill-pandemija tal-COVID-19?

Iva.

Il-pandemija affettwat b'mod sinifikanti kull fażi tal-kura tal-kanċer.

Il-pandemija fixklet it-trattament tal-kanċer, ħolqot dewmien fl-iskrinjar, u affettwat l-aċċess għall-mediċini.

Affettwat ukoll il-kwalità tal-ħajja u l-kura ta' segwitu għall-pazjenti.

Il-Kummissjoni żammet kuntatt regolari u mill-qrib mal-partijiet ikkonċernati u ġew organizzati konsultazzjonijiet immirati ma' assoċjazzjonijiet ewlenin biex jiġi diskuss l-impatt tal-COVID-19 fuq il-pazjenti tal-kanċer u fuq it-trattament tiegħu.

Il-Pjan tal-Ewropa biex Jingħeleb il-Kanċer jinkorpora t-tagħlimiet meħuda mill-pandemija u jindirizza l-impatt tal-COVID-19 fuq il-kanċer billi jsaħħaħ il-koordinazzjoni u jistabbilixxi sħubijiet effettivi kif ukoll enfasi akbar fuq il-gruppi vulnerabbli.

Azzjoni konkreta tal-Pjan dwar il-Kanċer hija li jitqiesu t-tagħlimiet meħuda mill-kriżi tal-COVID-19 biex jiġi żviluppat ippjanar ta' kontinġenza b'rispons għal avvenimenti simili fil-futur.

Azzjonijiet oħra f'dan il-qasam jinkludu t-tisħiħ u l-integrazzjoni tat-telemediċina u tat-telesorveljanza fis-sistemi tas-saħħa u tal-kura permezz ta' appoġġ għar-riċerka, għall-innovazzjoni u għal azzjonijiet ta' implimentazzjoni, permezz ta' fondi tal-UE.

X'azzjonijiet se tieħu fuq l-alkoħol?

L-Ewropa għandha l-ogħla livelli ta' konsum tal-alkoħol fid-dinja u l-kanċer attribwibbli għall-alkoħol huwa ta' tħassib kbir għas-saħħa.

Minkejja dan, l-għarfien dwar l-alkoħol bħala fattur ta' riskju għall-kanċer huwa baxx.

It-tisħiħ tal-politiki ta' kontroll tal-alkoħol huwa meħtieġ għall-prevenzjoni ta' każijiet ta' kanċer u ta' mwiet attribwibbli għall-alkoħol.

Il-Kummissjoni għalhekk se tappoġġa lill-Istati Membri biex jimplimentaw firxa wiesgħa ta' politiki bħat-tnaqqis fl-affordabbiltà u d-disponibbiltà tal-alkoħol, il-limiti fuq ir-reklamar u l-promozzjoni, u s-sensibilizzazzjoni dwar ir-riskju tal-konsum tal-alkoħol u l-kanċer.

Barra minn hekk, il-Kummissjoni se tirrieżamina l-leġiżlazzjoni tal-UE dwar it-tassazzjoni tal-alkoħol.

Se tirrieżamina wkoll il-leġiżlazzjoni tat-taxxa tal-UE dwar ix-xiri transfruntier ta' prodotti tal-alkoħol.

Bħalissa għaddejja konsultazzjoni pubblika dwar din il-kwistjoni.

X'azzjonijiet se tieħu fuq it-tabakk?

It-tipjip tas-sigaretti u forom oħra ta' użu tat-tabakk huma responsabbli għal 15 - 20 % tal-każijiet kollha tal-kanċer fl-Ewropa, u dan jagħmlu l-akbar fattur ta' riskju li jista' jiġi evitat.

Minbarra t-trattament ta' kwistjonijiet dwar il-prodotti tat-tabakk tradizzjonali, l-indirizzar tal-ġenerazzjoni li jmiss tat-tabakk u ta' prodotti relatati se jibqa' prijorità, peress li prodotti ġodda bħat-tabakk imsaħħan u prodotti oħra se jkomplu jidħlu fis-suq.

Jeħtieġ li ż-żgħażagħ jiġu protetti milli jaqbdu vizzji dejjiema li huma ta' ħsara għas-saħħa.

Il-Pjan se jipproponi azzjonijiet li jgħinu fil-ħolqien ta' “Ġenerazzjoni Ħielsa mit-Tabakk” billi jittieħed approċċ komprensiv għat-tabakk, inkluż:

Il-Kummissjoni se tipproponi aġġornament għar-Rakkomandazzjoni tal-Kunsill dwar Ambjenti Bla Tipjip u se tirrakkomanda li l-kopertura tagħha tiġi estiża għal prodotti emerġenti, bħas-sigaretti elettroniċi u l-prodotti tat-tabakk imsaħħan.

Il-Pjan dwar il-Kanċer se jagħti wkoll impetu ġdid lill-Istati Membri biex itejbu l-infurzar tal-leġiżlazzjoni eżistenti fl-istrateġiji ġenerali tagħhom għall-kontroll tat-tabakk, inkluż fir-rigward tal-bejgħ lill-minorenni u tal-kampanji ta' waqfien mit-tipjip.

X'azzjonijiet se tieħu fuq l-ikel?

Id-dieta tista' tinfluwenza r-riskju tal-kanċer ħafna snin qabel ma dan jiġi ddijanjostikat, saħansitra miż-żmien tat-tfulija.

Id-dieti b'konsum abbundanti ta' frott u ħaxix, ta' żrieragħ sħaħ minflok żrieragħ raffinati, u b'konsum baxx ta' laħam aħmar u laħam ipproċessat, ta' xarbiet mħollija biz-zokkor, u ta' melħ inaqqsu r-riskju mhux biss tal-kanċer, iżda wkoll tal-mard kardjovaskulari, tad-dijabete, kif ukoll il-mortalità ġenerali.

Il-Kummissjoni se tevalwa l-Pjan ta' Azzjoni tal-UE dwar l-Obeżità fit-Tfal għall-perjodu 2014-2020 u tipproponi segwitu għalih.

Se jkun hemm sinerġiji b'saħħithom mal-Istrateġija “Mill-Għalqa sal-Platt” u l-Kummissjoni se tipproponi reviżjoni tal-iskema tal-UE dwar il-frott, il-ħaxix u l-ħalib għall-iskejjel biex il-prodotti tajbin għas-saħħa jsiru aktar disponibbli għat-tfal.

Il-Kummissjoni qed twettaq rieżami tal-politika ta' promozzjoni għall-prodotti agrikoli, bil-ħsieb li ttejjeb il-kontribut tagħha għall-produzzjoni u għall-konsum sostenibbli, u f'konformità mal-bidla lejn dieta ibbażata aktar fuq il-pjanti, b'inqas laħam aħmar u pproċessat u b'inqas ikel ieħor marbut mar-riskji tal-kanċer, iżda b'aktar frott u ħaxix.

Il-Pjan dwar il-Kanċer se jniedi l-kampanja “HealthyLifestyle4All” fl-2021, li tinvolvi setturi ewlenin li jippromwovu l-isport, l-attività fiżika u d-dieti tajbin għas-saħħa.

X'se jiġi ffinanzjat fl-ambitu tal-pjan u kif?

Il-pjan se jagħmel użu sħiħ mill-istrumenti ta' finanzjament kollha disponibbli, b'total ta' EUR 4 biljuni allokati għal azzjonijiet li jindirizzaw il-kanċer.

Dan jinkludi sehem sostanzjali mill-“Programm l-UE għas-Saħħa” l-ġdid, li minnu se jintużaw EUR 1.25 biljun b'appoġġ għall-azzjonijiet kontra l-kanċer.

Barra minn hekk, il-Programm Qafas għar-Riċerka u l-Innovazzjoni tal-Orizzont Ewropa l-ġdid jista' jipprovdi total ta' EUR 2 biljuni biex jappoġġa l-Missjoni proposta dwar il-Kanċer u proġetti oħra ta' riċerka relatati mal-kanċer, filwaqt li l-Erasmus+, l-Istitut Ewropew tal-Innovazzjoni u t-Teknoloġija u l-azzjonijiet Marie Skłodowska-Curie jistgħu jipprovdu sa total ta' EUR 500 miljun għal proġetti fl-edukazzjoni, fit-taħriġ u fir-riċerka fil-qasam tal-kanċer.

Il-programm Ewropa Diġitali se jiffoka fuq l-investimenti diġitali, fuq id-data elettronika u fuq il-ħiliet diġitali, filwaqt li jipprovdi appoġġ finanzjarju ta' sa EUR 250 miljun għal proġetti relatati mal-kanċer.

Barra minn hekk, il-Fondi tal-Politika ta' Koeżjoni, bħall-Fond Ewropew għall-Iżvilupp Reġjonali, il-Fond ta' Koeżjoni u l-Fond Soċjali Ewropew Plus jistgħu jintużaw mill-Istati Membri u mir-reġjuni tagħhom biex itejbu r-reżiljenza, l-aċċessibbiltà u l-effettività tas-sistemi tas-saħħa tagħhom.

L-azzjonijiet eliġibbli jvarjaw mill-promozzjoni tas-saħħa u l-prevenzjoni tal-mard, it-titjib tal-aċċess għad-detezzjoni u skrinjar bikrija, sat-trattament, kif ukoll proġetti ta' riċerka u żvilupp.

Fl-ambitu tal-baġit u tal-pjan ta' rkupru tan-“Next Generation EU”, qed tinħoloq Faċilità għall-Irkupru u r-Reżiljenza li m'għandhiex preċedent, b'baġit ta' EUR 672.5 biljun f'appoġġ u self li ma jitħallsux lura, biex jiġu ffinanzjati r-riformi u l-investimenti.

Dawn il-fondi jistgħu jintużaw ukoll għall-investimenti fl-infrastruttura tas-saħħa, fit-tagħmir, fit-trasformazzjoni diġitali tal-kura tas-saħħa, jew fil-kapaċità tal-manifattura għall-mediċini u għall-apparat mediku.

Dawn l-istrumenti huma taħt ġestjoni kondiviża, u l-Istati Membri se jkunu responsabbli biex jistabbilixxu l-prijoritajiet abbażi tal-ħtiġijiet tagħhom, u biex iwettqu dawn il-proġetti.

Il-Kummissjoni tħeġġeġ bil-qawwa lill-Istati Membri biex jagħmlu użu sħiħ minn dawn l-opzjonijiet kollha biex jimplimentaw il-miżuri inklużi fil-Pjan dwar il-Kanċer.

Biex tiffaċilita l-użu tal-istrumenti ta' finanzjament tal-UE għall-investiment fil-qasam tal-kanċer, il-Kummissjoni se tistabbilixxi mekkaniżmu għall-kondiviżjoni tal-għarfien biex tinforma lill-Istati Membri dwar il-mekkaniżmi differenti tal-UE u kif dawn jistgħu jintużaw.

L-Istati Membri u s-settur privat se jikkontribwixxu finanzjarjament ukoll?

L-investimenti relatati mal-kanċer mill-Istati Membri u mill-entitajiet pubbliċi u privati jistgħu jiġu mmobilizzati wkoll permezz ta' garanziji tal-baġit tal-UE, pereżempju permezz tal-programm InvestEU.

Dan se joffri self u finanzjament ta' ekwità għall-investimenti fi sptarijiet, f'faċilitajiet tal-kura primarja u tal-komunità, fis-saħħa online, fil-forza tax-xogħol tal-kura tas-saħħa, u fi prodotti, servizzi u mudelli tal-kura tas-saħħa innovattivi.

Dan il-Pjan se jneħħi l-attenzjoni tal-UE minn fuq mard ewlieni ieħor mhux komunikabbli?

Le.

Peress li ħafna mard mhux komunikabbli għandu l-istess fatturi ta' riskju komuni, l-enfasi akbar fuq il-prevenzjoni tal-kanċer se jkollha wkoll impatt pożittiv f'oqsma oħra.

Għalhekk, xi azzjonijiet ambizzjużi li huma indirizzati fil-Pjan tal-Kanċer se jkunu ta' benefiċċju wkoll għal mard ieħor mhux komunikabbli u għas-sistemi tas-saħħa b'mod ġenerali.

Kif se timmonitorja l-progress fl-ambitu tal-Pjan?

Il-Kummissjoni se tistabbilixxi l-Grupp ta' Implimentazzjoni tal-Pjan dwar il-Kanċer tal-UE, biex tallinja l-azzjonijiet u l-politiki fil-Kummissjoni Ewropea kollha u f'istituzzjonijiet oħra tal-UE.

Il-grupp se jistabbilixxi pjan direzzjonali ta' implimentazzjoni li se jispeċifika f'aktar dettall il-passi differenti għall-implimentazzjoni tal-azzjonijiet deskritti fil-pjan.

Il-grupp se jiltaqa' regolarment biex jiddiskuti u jirrevedi l-implimentazzjoni tal-Pjan dwar il-Kanċer abbażi tal-pjan direzzjonali.

Il-Grupp se jaħdem ukoll mill-qrib mal-Parlament Ewropew, mal-Istati Membri, mal-Bord tal-Missjoni dwar il-Kanċer tal-Orizzont Ewropa u ma' grupp ta' kuntatt tal-partijiet ikkonċernati li għandu jiġi stabbilit fl-ambitu tal-Pjattaforma tal-Politika tas-Saħħa tal-Kummissjoni.

Biex timmonitorja x-xejriet fil-qasam tal-kanċer u l-progress tal-Pjan, il-Kummissjoni se tiġbor u tippubblika wkoll b'mod regolari d-data rilevanti dwar il-kanċer permezz tas-Sistema Ewropea ta' Informazzjoni dwar il-Kanċer, li se tikkontribwixxi wkoll informazzjoni għar-Reġistru tal-Inugwaljanzi fil-qasam tal-Kanċer.

X'inhu l-perjodu ta' żmien tal-pjan?

Ma hemm l-ebda data tat-tmiem għall-pjan, iżda dan se jiġi rieżaminat regolarment għall-ewwel darba sa tmiem l-2024.

Dan ir-rieżami se jivvaluta jekk l-azzjonijiet meħuda humiex biżżejjed biex jintlaħqu l-objettivi, jew jekk humiex meħtieġa miżuri addizzjonali.

X'inhuma l-passi li jmiss?

Il-Pjan dwar il-Kanċer diġà se jiġi eżaminat mill-Istati Membri f'laqgħa tal-Ministri tas-Saħħa skedata li ssir matul il-Presidenza Portugiża tal-UE.

Il-Kummissjoni se tkompli taħdem flimkien mal-Kumitat Speċjali għall-Ġlieda kontra l-Kanċer (BECA) tal-Parlament Ewropew.

Għal Aktar Informazzjoni

Komunikazzjoni dwar il-Pjan tal-Ewropa biex Jingħeleb il-Kanċer

Anness tal-Komunikazzjoni dwar il-Pjan tal-Ewropa biex Jingħeleb il-Kanċer

Stqarrija għall-istampa

Skeda informattiva

Paġna web tal-Pjan dwar il-Kanċer

Ewrobarometru dwar it-tabakk

Il-politika tal-UE dwar il-kanċer


Pjan tal-Ewropa biex Jingħeleb il-Kanċer: Approċċ ġdid tal-UE għall-prevenzjoni, it-trattament u l-kura

Illum, lejlet il-Jum Dinji kontra l-Kanċer, il-Kummissjoni Ewropea qed tippreżenta l-Pjan tal-Ewropa biex Jingħeleb il-Kanċer — prijorità ewlenija fil-qasam tas-saħħa tal-Kummissjoni von der Leyen u pilastru ewlieni għal Unjoni Ewropea tas-Saħħa b'saħħitha.

Bit-teknoloġiji ġodda, ir-riċerka u l-innovazzjoni bħala l-punt tat-tluq, il-Pjan dwar il-Kanċer jistabbilixxi approċċ ġdid tal-UE għall-prevenzjoni, it-trattament u l-kura tal-kanċer.

Dan il-pjan se jindirizza l-fażijiet kollha tal-marda, mill-prevenzjoni sal-kwalità tal-ħajja tal-pazjenti bil-kanċer u ta' dawk li jfiequ minnu filwaqt li jiffoka fuq azzjonijiet fejn l-UE tista' żżid l-aktar valur.

Il-Pjan tal-Ewropa biex Jingħeleb il-Kanċer se jkun appoġġat minn azzjonijiet li jkopru l-oqsma ta' politika kollha mill-impjiegi, l-edukazzjoni, il-politika soċjali u l-ugwaljanza, sal-kummerċjalizzazzjoni, l-agrikoltura, l-enerġija, l-ambjent u l-klima, sat-trasport, il-politika ta' koeżjoni, u t-tassazzjoni.

Erba' oqsma ta' azzjoni ewlenin

Il-Pjan dwar il-Kanċer huwa strutturat madwar erba' oqsma ta' azzjoni ewlenin b'10 inizjattivi prinċipali u diversi azzjonijiet ta' appoġġ.

Dan se jiġi implimentat bl-użu tal-firxa sħiħa ta' strumenti ta' finanzjament tal-Kummissjoni, b'total ta' EUR 4 biljun allokati għal azzjonijiet li jindirizzaw il-kanċer, inkluż mill-"Programm l-UE għas-Saħħa", minn Orizzont Ewropa u mill-programm Ewropa Diġitali.

Barra minn hekk, biex jiġu appoġġati teknoloġiji ġodda, ir-riċerka u l-innovazzjoni, se jitnieda Ċentru ta' Għarfien dwar il-Kanċer ġdid biex jgħin fil-koordinazzjoni ta' inizjattivi xjentifiċi u tekniċi relatati mal-kanċer fil-livell tal-UE.

Se titwaqqaf Inizjattiva Ewropea tal-Immaġni tal-Kanċer biex tappoġġa l-iżvilupp ta' għodod ġodda megħjuna bil-kompjuter biex jittejbu l-mediċina personalizzata u s-soluzzjonijiet innovattivi.

Se jkun hemm fokus partikolari fuq it-tfal, permezz tat-tnedija tal-“Inizjattiva għall-Għajnuna għat-Tfal bil-Kanċer” li tiżgura li t-tfal ikollhom aċċess għal detezzjoni, dijanjożi, trattament u kura rapidi u ottimali.

Fl-aħħar nett, biex jiġu identifikati x-xejriet, id-disparitajiet u l-inugwaljanzi bejn l-Istati Membri u r-reġjuni, fl-2021 se jiġi stabbilit Reġistru dwar l-Inugwaljanzi fil-Qasam tal-Kanċer.

Dan huwa li ntqal miIl-Membri tal-Kulleġġ:

Fi kliem il-President tal-Kummissjoni Ewropea, Ursula von der Leyen: “Fl-2020, filwaqt li lkoll konna qed niġġieldu kontra l-pandemija tal-COVID-19, ħafna minna kienu qed jiġġieldu battalja silenzjuża.

Il-battalja kontra l-kanċer.

Fl-2020, tlifna 1.3 miljun Ewropew minħabba din il-marda.

U sfortunatament, l-għadd ta' każijiet qed jiżdied.

Huwa għalhekk li llum qed nippreżentaw il-Pjan tal-Ewropa biex Jingħeleb il-Kanċer.

Il-ġlieda ta' dawk li qed jissieltu mal-kanċer hija wkoll il-ġlieda tagħna, fl-Ewropa.”

Margaritis Schinas il-Viċi-President tal-Kummissjoni Ewropea qal: “Filwaqt li nonoraw waħda mill-wegħdiet ċentrali tal-Kummissjoni, illum qed nippreżentaw Pjan antropoċentriku għall-kanċer li jindirizza l-angoli kollha: il-prevenzjoni, id-dijanjosi, it-trattament u l-fejqan.

Dan il-Pjan huwa uniku minħabba li huwa bbażat fuq approċċ tas-“saħħa fil-politiki kollha”, li jgħaqqad it-trufijiet kollha biex jinkiseb l-għan komuni, li jingħeleb il-kanċer.

Dan jikkonċerna s-saħħa, iżda jmur lil hinn mill-politika tas-saħħa.

Huwa sforz tas-soċjetà kollha.

F'Unjoni Ewropea tas-Saħħa b'saħħitha, il-kanċer isir prijorità politika, operattiva u xjentifika kondiviża.”

Stella Kyriakides, il-Kummissarju għas-Saħħa u s-Sikurezza Alimentari, qalet: “Dan il-pjan huwa l-ewwel u qabel kollox dwar in-nies.

Huwa dwar iċ-ċelebrazzjoni u t-tisħiħ tar-reżiljenza u t-trattament tal-kanċer bħala marda li tista' u trid tingħeleb.

Unjoni Ewropea tas-Saħħa b'saħħitha hija Unjoni fejn iċ-ċittadini huma protetti minn kanċers li jistgħu jiġu evitati, fejn għandhom aċċess għal skrinjar u dijanjożi bikrija, u fejn kulħadd jingħata aċċess għal kura ta' kwalità għolja, f'kull pass.

Dan huwa dak li rridu niksbu bil-Pjan dwar il-Kanċer tagħna — li nagħmlu impatt konkret għall-kura tal-kanċer fis-snin li ġejjin.

Għalija dan mhuwiex biss impenn politiku, huwa impenn personali.”

Sfond

Fl-2020, 2.7 miljun persuna fl-Unjoni Ewropea ġew dijanjostikati bil-marda, u 1.3 miljun ruħ oħra tilfu ħajjithom vittmi tagħha.

Il-Pjan tal-Ewropa biex Jingħeleb il-Kanċer huwa pilastru ewlieni tal-Unjoni Ewropea tas-Saħħa ppreżentat mill-President von der Leyen f'Novembru 2020, li jappella għal Unjoni Ewropea aktar sigura, reżiljenti u mħejjija aħjar.

L-UE ilha taħdem fuq il-kanċer għal għexieren ta' snin.

L-azzjonijiet tagħha, b'mod partikolari dwar il-kontroll tat-tabakk (il-Kummissjoni illum ippubblikat stħarriġ ġdid dwar l-attitudnijiet tal-Ewropej lejn it-tabakk u s-sigaretti elettroniċi) u l-protezzjoni minn sustanzi perikolużi, salvaw u tawlu ħafna ħajjiet.

Madankollu, l-aħħar pjan ta' azzjoni Ewropew komprensiv kontra l-kanċer imur lura għall-bidu tad-disgħinijiet u l-kura tal-kanċer rat progress kbir minn dak iż-żmien 'l hawn, b'mod partikolari permezz tal-appoġġ għar-riċerka u żvilupp (R&D) iffinanzjat mill-baġit tal-UE.

Minbarra li jaffettwa b'mod sever il-ħajja tal-pazjenti u dawk ta' madwarhom, il-kanċer għandu impatt enormi fuq is-sistemi tas-saħħa tagħna, fuq l-ekonomija tagħna, u fuq is-soċjetà inġenerali.

L-impatt ekonomiku globali tal-kanċer fl-Ewropa huwa stmat li jaqbeż EUR 100 biljun fis-sena.

Mingħajr azzjoni konklużiva, sal-2035 il-każijiet ta' kanċer huma stmati li se jiżdiedu bi kważi 25 %, u dan jagħmlu l-kawża ewlenija tal-mewt fl-UE.

Barra minn hekk, il-pandemija tal-COVID-19 kellha effett serju fuq il-kura tal-kanċer, fixklet it-trattament, dewmet id-dijanjożi u t-tilqim, u affettwat l-aċċess għall-mediċini.

Għal Aktar Informazzjoni

Anness għall-Komunikazzjoni dwar il-Pjan tal-Ewropa biex Jingħeleb il-Kanċer

MEMORANDUM

Skeda informattiva

Il-paġna web tal-Pjan dwar il-Kanċer

Ewrobarometru dwar it-tabakk

Il-politika tal-UE dwar il-kanċer

Ir-rispons tal-UE għall-Coronavirus


Il-Kummissjoni tiżborża EUR 14-il biljun taħt SURE lil disa' Stati Membri

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Il-Kummissjoni Ewropea żborżat EUR 14-il biljun lil disa' Stati Membri fir-raba' pagament tal-appoġġ finanzjarju lill-Istati Membri taħt l-istrument SURE.

Dan huwa l-ewwel żborż fl-2021.

Bħala parti mill-operazzjonijiet tal-lum, il-Belġju rċieva EUR 2 biljun, Ċipru EUR 229 miljun, l-Ungerija EUR 304 miljun, il-Latvja EUR 72 miljun, il-Polonja EUR 4,28 biljun, is-Slovenja EUR 913 miljun, Spanja EUR 1,03 biljun, il-Greċja EUR 728 miljun u l-Italja EUR 4,45 biljun.

Id-disa' Stati Membri kollha diġà rċevew appoġġ finanzjarju taħt SURE fl-2020, permezz ta' waħda mill-ewwel tliet operazzjonijiet ta' ħruġ u żborż li seħħew fl-2020.

Dan is-self se jassisti lill-Istati Membri huma u jindirizzaw żidiet f'daqqa fin-nefqa pubblika biex jiġi ppreservat l-impjieg.

B'mod speċifiku, is-self se jgħin lill-Istati Membri jkopru l-ispejjeż direttament relatati mal-finanzjament ta' skemi nazzjonali ta' xogħol b'ħinijiet iqsar, u miżuri simili oħra li jkunu stabbilew bħala rispons għall-pandemija tal-coronavirus, inkluż għal dawk li jaħdmu għal rashom.

L-iżborżi tal-lum isegwu l-ħruġ tar-raba' bond soċjali taħt l-istrument SURE tal-UE, li attira interess konsiderevoli mill-investituri.

Is-sottoskrizzjoni żejda notevoli sarrfet f'termini ta' pprezzar favorevoli li l-Kummissjoni qed tgħaddi direttament lill-Istati Membri benefiċjarji.

Wara l-iżborżi tal-lum, 15-il Stat Membru rċevew total ta' EUR 53,5 biljun taħt l-istrument SURE.

Ladarba jitlestew l-iżborżi kollha ta' SURE, il-Belġju jkun irċieva EUR 7,8 biljun, Ċipru EUR 479 miljun, l-Ungerija EUR 504 miljun, il-Latvja EUR 192 miljun, il-Polonja EUR 11,2-il biljun, is-Slovenja EUR 1,1 biljun, Spanja EUR 21,3 biljun, il-Greċja EUR 2,7 biljun u l-Italja EUR 27,4 biljun.

Ħarsa ġenerali lejn l-ammonti żborżati s'issa u l-maturitajiet differenti tal-bonds huma disponibbli online hawnhekk.

Tqassim tal-EUR 90,3 biljun li ġie awtorizzat għal 18-il Stat Membru s'issa huwa disponibbli hawnhekk.

L-Istati Membri għadhom jistgħu jippreżentaw talbiet biex jirċievu appoġġ finanzjarju taħt SURE li għandu qawwa totali sa EUR 100 biljun.

Il-Membri tal-Kulleġġ qalu:

Il-President Ursula von der Leyen qalet: “Taħt il-programm SURE, l-UE mobilizzat sa EUR 100 biljun f'self għall-Istati Membri tal-UE biex issalva l-impjiegi u żżomm in-nies jaħdmu.

Il-fondi qed jaslu b'mod regolari għand l-Istati Membri tagħna, u b'hekk jgħinuhom finanzjarjament biex itaffu l-impatt tal-pandemija tal-coronavirus.”

Il-Kummissarju Johannes Hahn, inkarigat mill-Baġit u l-Amministrazzjoni, qal: Wara r-raba' ħruġ ta' bonds b'suċċess taħt SURE, issa żborżajna aktar minn nofs il-fondi previsti taħt dan l-istrument.

Il-15-il Stat Membru li bbenefikaw mill-erba' żborżi inizjali issa huma mgħammra aħjar biex itaffu l-impatt soċjali tal-pandemija tal-coronavirus.

Se nipproċedu bl-implimentazzjoni rapida tal-kumplament tal-programm sabiex nagħtu l-fondi awtorizzati kollha lit-18-il Stat Membru li s'issa talbu appoġġ finanzjarju taħt dan l-istrument”.

Paolo Gentiloni, il-Kummissarju għall-Ekonomija, qal: “Illum, il-Kummissjoni Ewropea tħallas EUR 14-il biljun oħra biex tappoġġa lill-ħaddiema f'disa' pajjiżi tal-UE li ntlaqtu ħażin.

Il-pandemija tkompli tkun ta' piż fuq l-ekonomiji tagħna u filwaqt li nafu li hemm dawl f'tarf ta' din il-mina, ma nafux kemm baqa' biex nilqgħuh.

Huwa għalhekk li SURE u s-solidarjetà Ewropea li jirrappreżenta huma daqstant importanti.”

Sfond

Fis-26 ta' Jannar, il-Kummissjoni Ewropea ħarġet ir-raba' bond soċjali taħt l-istrument SURE tal-UE u l-ewwel wieħed għall-2021, għal valur totali ta' EUR 14-il biljun.

Il-ħruġ kien jikkonsisti f'żewġ bonds, bi EUR 10 biljun li għandhom jitħallsu lura f'Ġunju 2028 u EUR 4 biljun li għandhom jitħallsu lura f'Novembru 2050.

Kien hemm domanda għolja fost l-investituri – il-bonds ġew sottoskritti b'mod eċċessiv għal aktar minn 8 darbiet u 12-il darba, rispettivament, li għal darb'oħra ppermettew lill-Kummissjoni tikseb kundizzjonijiet ta' pprezzar tajbin ħafna.

B'mod aktar konkret, il-bond ta' seba' snin kien ipprezzat b'rendiment negattiv ta' -0,497 %.

Dan ifisser li għal kull EUR 105 li jieħdu l-Istati Membri, iħallsu lura EUR 100 meta l-bond jimmatura.

Il-bond ta' 30 sena kien ipprezzat kemm kemm fuq in-naħa pożittiva, fil-livell ta' 0,134 %, li huwa riżultati eċċellenti għal din il-maturità.

Dawn qed jingħaddu direttament lill-Istati Membri tal-UE.

Il-bonds maħruġa mill-UE taħt SURE jibbenefikaw mit-tikketta bħala bonds soċjali.

Dan jagħti fiduċja lill-investituri f'dawn il-bonds li l-fondi mobilizzati se jservu objettiv verament soċjali.

Għal Aktar Informazzjoni

Stqarrija għall-istampa dwar ir-raba' ħruġ ta' bonds

Ir-Regolament SURE

Skeda informattiva: SURE - Appoġġ lill-Istati Membri biex jgħinhom jipproteġu n-nies fix-xogħol u l-impjiegi - SURE

Mistoqsijiet u tweġibiet: Il-Kummissjoni tipproponi l-istrument SURE

Rispons għall-Coronavirus

Qafas tal-Bonds Soċjali

Sit web ta' SURE

Sit web tal-UE bħala l-entità li qed tissellef


Il-Greċja tibda kapitolu ġdid wara l-konklużjoni tal-programm ta' appoġġ għall-istabbiltà tagħha

Il-Greċja kkonkludiet b'suċċess programm ta' tliet snin ta' appoġġ għall-istabbiltà tal-Mekkaniżmu Ewropew ta' Stabbiltà (MES) bil-post tagħha fil-qalba taż-żona tal-Euro u fl-Unjoni Ewropea żgurat.

Il-konklużjoni b'suċċess tal-programm hija xhieda tal-isforzi tal-poplu Grieg, tal-impenn tal-pajjiż għal riforma, u tas-solidarjetà tas-sħab Ewropej tagħha.

Il-President tal-Kummissjoni Ewropea Jean-Claude Juncker qal: “Il-konklużjoni tal-programm ta' appoġġ għall-istabbiltà timmarka mument importanti għall-Greċja u għall-Ewropa.

Filwaqt li s-sħab Ewropej urew is-solidarjetà tagħhom, il-poplu Grieg wieġeb għal kull sfida b'kuraġġ u b'determinazzjoni.

Jien dejjem iġġilidt biex il-Greċja tibqa' fil-qalba tal-Ewropa.

Hekk kif il-poplu Grieg jibda kapitolu ġdid fl-istorja tiegħu li tmur lura eluf ta' snin, huwa dejjem se jsib fija alleat, sieħeb u ħabib.”

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Il-konklużjoni tal-programm ta' appoġġ għall-istabbiltà hija aħbar tajba kemm għall-Greċja kif ukoll għaż-Żona tal-Euro.

Għall-Greċja u l-poplu tagħha, timmarka l-bidu ta' kapitolu ġdid wara tmien snin partikolarment diffiċli.

Għaż-Żona tal-Euro, taqta' linja simbolika wara kriżi eżistenzjali.

Ir-riformi estensivi li wettqet il-Greċja wittew it-triq għal irkupru sostenibbli: dan ta' min jieħu ħsiebu u jrid jinżamm biex il-poplu Grieg ikun jista' jisfrutta l-benefiċċji tal-isforzi u s-sagrifiċċji tiegħu.

L-Ewropa se tkompli tappoġġa lill-Greċja.”

Fl-ambitu tal-programm ta' appoġġ għall-istabbiltà, il-Greċja rċeviet total ta' €61.9 biljun f'self abbażi tal-implimentazzjoni ta' pakkett ta' riforma komprensiv u mingħajr preċedent.

Il-programm ta' appoġġ għall-istabbiltà ħa approċċ ikkoordinat biex jindirizza kwistjonijiet li ilhom jeżistu u profondi li kkontribwew biex il-Greċja tesperjenza kriżi ekonomika.

IL-Greċja ħadet miżuri biex tiżgura s-sostenibbiltà fiskali tagħha, li wasslu biex il-bilanċ tal-amministrazzjoni pubblika jgħaddi minn defiċit sinifikanti għal surplus fl-2017, li huwa pproġettat li jinżamm.

Dawn il-miżuri ta' riforma u l-isforzi ta' konsolidazzjoni se jkollhom effetti kumulattivi tul iż-żmien, u b'hekk se jibqa' jkollhom impatt pożittiv fuq is-sostenibbiltà fiskali ferm lil hinn mill-konklużjoni mill-programm.

Is-settur finanzjarju issa jinsab f'pożizzjoni ħafna iktar b'saħħitha riżultat tal-operazzjonijiet ta' rikapitalizzazzjoni li kellhom suċċess, tar-riforma tal-governanza bankarja, u tal-ħidma biex tiġi implimentata strateġija li tnaqqas is-self improduttiv, li trid tiġi sostnuta.

L-effiċjenza u l-effikaċja tal-amministrazzjoni pubblika ġew imtejba, inkluż permezz tal-introduzzjoni ta' regoli ġodda dwar il-ħatra, il-valutazzjoni u l-mobbiltà tal-impjegati tas-settur pubbliku; it-twaqqif tal-Awtorità Indipendenti għad-Dħul Pubbliku; u miżuri biex jagħmlu s-sistema ġudizzjarja aktar effiċjenti.

Fl-aħħar, ġew implimentati miżuri strutturali importanti biex itejbu l-ambjent tan-negozju tal-Greċja u l-kompetittività sabiex jagħmlu l-Greċja destinazzjoni attraenti għall-investiment u jippermettu lin-negozji li diġà jeżistu jespandu, jinnovaw u joħolqu l-impjiegi; kif ukoll biex jistabbilixxu pensjonijiet sostenibbli u universali, kura tas-saħħa u sistemi ta' benefiċċju soċjali, inkluż skema ta' dħul minimu garantit.

Meta meħudin flimkien, dawn ir-riformi trasformattivi stabbilew il-pedamenti għal irkupru sostenibbli, filwaqt li implimentaw il-kundizzjonijiet fundamentali meħtieġa għal tkabbir sostenibbli, ħolqien ta' impjiegi u finanzi pubbliċi sodi fis-snin li ġejjin.

It-titjib tal-indikaturi ekonomiċi jikkonferma li filwaqt li għad hemm xogħol xi jsir, l-isforzi li ttieħdu diġà qed jipprovdu benefiċċji tanġibbli billi jirrestawraw l-ordni fil-finanzi pubbliċi filwaqt li jnaqqsu l-qgħad, u jiżguraw ritorn għat-tkabbir.

It-tkabbir ekonomiku rkupra minn -5.5% fl-2010 għal 1.4% fl-2017 u huwa mistenni jibqa' madwar 2% fl-2018 u l-2019.

Il-bilanċ fiskali għamel progress minn defiċit massiv ta' 15.1 % fl-2009 għal surplus ta' 0.8 % fl-2017 (li jikkorrispondi għal surplus primarju ta' 4.2 % f'termini tal-programm).

Għalkemm il-qgħad għadu għoli b'mod inaċċettabbli, skont ċifri maħruġa dan l-aħħar mill-Awtorità Griega tal-Istatistika, il-qgħad naqas għal 19.5 % f'Mejju 2018, filwaqt li għall-ewwel darba minn Settembru 2011 laħaq livell ta' inqas minn 20 %.

Għall-Greċja, il-konklużjoni tal-programm timmarka t-tmiem ta' kapitolu u l-bidu ta' ieħor.

Jeħtieġ li nibqgħu ffokati fuq l-indirizzar tal-konsegwenzi soċjali u ekonomiċi li huma l-konsegwenzi tas-snin tal-kriżi.

L-awtoritajiet Griegi jeħtieġ li jibqgħu responsabbli għar-riformi u jiżguraw l-implimentazzjoni sostnuta tagħhom, konformi ma' dak li ġie ddikjarat fil-laqgħa tal-Grupp tal-Euro tat-22 ta' Ġunju 2018.

Dan huwa pass kruċjali fil-bini tal-fiduċja fis-suq u biex jissaħħaħ l-irkupru ekonomiku tal-Greċja, b'mod partikolari fil-perjodu li jiġi immedjatament wara l-programm.

Il-Greċja se tkun integrata bis-sħiħ fis-Semestru Ewropew ta' koordinazzjoni ta' politika ekonomika u soċjali biex jiġi żgurat li l-pajjiż u l-poplu tiegħu jiksbu l-benefiċċji sħaħ mill-isforzi li ttieħdu fl-aħħar snin.

Fil-perjodu ta' wara l-programm, it-tlestija, il-provvediment u l-implimentazzjoni ta' riformi miftiehma skont il-programm se jkunu sorveljati wkoll permezz ta' qafas ta' sorveljanza msaħħa.

Is-Servizz ta' Sostenn għar-Riforma Strutturali tal-Kummissjoni se jkompli jassisti lill-awtoritajiet Griegi, fuq talba tagħhom, fit-tfassil u l-implimentazzjoni ta' riformi li jtejbu t-tkabbir.

Sfond

Il-Greċja ilha tibbenefika minn assistenza finanzjarja mis-sħab Ewropej tagħha mill-2010.

L-awtoritajiet Griegi talbu programm ta appoġġ għall-istabbiltà tal-MES ġdid fit-8 ta' Lulju 2015.

Fl-20 ta' Awwissu 2015, il-Kummissjoni Ewropea ffirmat, f'isem il-MES, Memorandum ta' Qbil għal programm ta' appoġġ għall-istabbiltà ta' tliet snin.

Fit-23 ta' Ġunju 2018, il-Grupp tal-Euro kkonferma li l-azzjonijiet kollha preċedenti taħt ir-raba' u l-aħħar rieżami tal-programm tal-appoġġ għall-istabbiltà kienu twettqu.

Il-Grupp tal-Euro laħaq ukoll ftehim dwar pakkett b'saħħtu ta' miżuri dwar id-dejn, minbarra l-miżuri diġà fis-seħħ għal żmien qasir, biex jiżguraw li d-dejn tal-Greċja jkun sostenibbli fi żmien fit-tul.

Fis-6 ta' Awwissu 2018, il-MES approva żborż finali ta' €15 biljun ta' assistenza finanzjarja.

B'kollox, €288.7 biljun f'self ġew ipprovduti lill-Greċja mill-2010.

Dan jinkludi €256.6 biljun mis-sħab Ewropej tagħha u €32.1 biljun mill-Fond Monetarju Internazzjonali (FMI).

B'mod parallel mal-programm tal-appoġġ għall-istabbiltà, il-Kummissjoni nediet il-pjan għal “Bidu Ġdid għall-Impjiegi u t-Tkabbir fil-Greċja” f'Lulju 2015 biex tiffaċilita lill-Greċja timmassimizza l-użu tagħha tal-fondi tal-UE biex tistabbilizza l-ekonomija tagħha u ssaħħaħ l-impjiegi, it-tkabbir u l-investiment.

B'riżultat tal-miżuri eċċezzjonali adottati skont il-pjan, il-Greċja issa hija fost l-ogħla assorbituri tal-fondi tal-UE.

Għall-perjodu 2014-2020, il-Greċja diġà rċeviet kważi EUR 16 biljun minn riżerva kbira ta' fondi tal-UE.

Dan huwa ekwivalenti għal aktar minn 9 % tal-prodott domestiku gross annwali tal-2017 tal-Greċja.

Il-Greċja hija wkoll il-benefiċjarju ewlieni tal-Fond Ewropew għall-Investimenti Strateġiċi (FEIS) tal-Pjan ta' Juncker, bħala sehem tal-PDG.

Il-FEIS issa mistenni li jiskatta aktar minn €10 biljun f'investimenti u jappoġġa aktar minn 20,000 impriża żgħar u medja fil-Greċja.

Aktar informazzjoni

Skedi informattivi - Kapitolu ġdid għall-Greċja

Dikjarazzjoni tal-Grupp tal-Euro tat-22 ta' Ġunju 2018

Fuljett: Bidu ġdid għall-impjiegi u t-tkabbir fil-Greċja – Tliet snin wara

Aktar informazzjoni ġenerali dwar l-assistenza finanzjarja tal-UE lill-Greċja

Stqarrija għall-istampa - Il-Kummissjoni tappoġġja n-normalizzazzjoni fil-Greċja permezz tal-attivazzjoni ta' qafas ta' wara l-programm


Dikjarazzjoni mir-Rappreżentant Għoli/Viċi President Federica Mogherini u l-Kummissarju għall-Għajnuna Umanitarja u l-Ġestjoni tal-Kriżijiet Christos Stylianides dwar il-Jum Dinji tal-Għajnuna Umanitarja 2018

Fil-15-il Anniversarju tal-attakk bil-bombi fuq il-Kwartieri Ġenerali tan-NU f'Bagdad, l-Unjoni Ewropea tagħti ġieħ lill-impenn tal-ħaddiema umanitarji li jissograw ħajjithom biex iwasslu l-għajnuna umanitarja madwar id-dinja.Ir-rispett mingħajr ekwivoki tal-liġi internazzjonali, tas-sigurtà u s-sikurezza tal-ħaddiema umanitarji u l-aċċess bla xkiel tagħhom għal dawk fil-bżonn huma ta' importanza kbira għall-Unjoni Ewropea.

Qabel il-Jum Dinji tal-Għajnuna Umanitarja tal-2018, ir-Rappreżentant Għoli/Viċi President Federica Mogherini u Christos Stylianides, il-Kummissarju tal-UE għall-Għajnuna Umanitarja u l-Ġestjoni tal-Kriżijiet, għamlu l-istqarrija li ġejja:

“Persuni pajżana ta' spiss ikollhom iħallsu l-ogħla prezz fil-kunflitti, u l-attakki, inkluż kontra ħaddiema umanitarji, għadhom qed iseħħu.

Matul is-sena li għaddiet, mill-Afganistan san-Niġerja u mir-Repubblika Ċentru-Afrikana sal-Jemen, dawn l-attakki kkawżaw il-mewt ta' nies pajżana u ta' ħaddiema umanitarji.

Dawn l-atti ta' vjolenza huma ksur serju tad-Dritt Umanitarju Internazzjonali.

Is-salvataġġ tal-ħajjiet ma għandux jiswa l-ħajjiet.

Kważi 4,400 ħaddiem umanitarju sfaw vittmi ta' attakki kbar matul l-aħħar għoxrin sena.

Aktar minn terz minn dawn inqatlu.

Il-jum Dinji tal-Għajnuna Umanitarja huwa opportunità biex nagħtu ġieħ lil dawn il-ħaddiema umanitarji ddedikati, u biex nippromwovu s-sigurtà u s-sikurezza tagħhom.

Il-partijiet kollha f'kunflitti għandhom obbligu skont id-Dritt Umanitarju Internazzjonali biex jiżguraw is-sikurezza tal-ħaddiema umanitarji, u biex jiffaċilitaw l-aċċess umanitarju mingħajr xkiel u sostnut, b'mod li l-għajnuna tkun tista' tilħaq lill-popli kollha fil-bżonn.

L-UE hija minn ta' quddiem fid-dinja fl-assistenza umanitarja.

Il-promozzjoni tal-għajnuna umanitarja bi prinċipji u tar-rispett għad-Dritt Umanitarju Internazzjonali tibqa' fil-qalba tal-impenn internazzjonali tagħna.”

Sfond

Persuni ċivili f'żoni ta' kunflitt huma regolarment maqtula jew midruba f'attakki mmirati jew indiskriminati.

Il-kunflitti ġiegħlu għadd rekord ta' persuni jaħarbu minn djarhom, b'iktar minn 68.5 miljun persuna spostati b'mod furzat mad-dinja, li nofshom huma tfal taħt l-età ta' 18-il sena.

Fl-2017, l-UE mmobilizzat aktar minn EUR 2.43 biljun għal operazzjonijiet ta' għajnuna umanitarja f'aktar minn 80 pajjiż madwar id-dinja.

Proporzjon sinifikanti ta' dan mar għall-appoġġ ta' popolazzjonijiet milquta mill-kunflitt fis-Sirja u r-refuġjati f'pajjiżi u reġjuni ġirien.

L-UE kompliet ukoll tappoġġa lil dawk spustati minħabba kunflitti li ilhom għaddejjin, mill-Afganistan sal-Kolombja u l-Qarn tal-Afrika, filwaqt li twieġeb għal kriżijiet emerġenti, bħalma huma l-ispostament tar-Rohingya.

Iż-żieda qawwija fi ksur apposta tal-Liġi Umanitarja Internazzjonali (IHL) u tal-prinċipji umanitarji għamlet il-protezzjoni sfida ewlenija fil-kuntesti umanitarji tal-lum.

Fl-2017, aktar minn 10 % tal-baġit għall-għajnuna umanitarja tal-UE ġie allokat għall-attivitajiet tal-protezzjoni umanitarja.

L-UE kompliet taħdem favur it-tisħiħ tal-protezzjoni u l-konformità mad-dritt umanitarju internazzjonali, inkluż permezz tad-djalogu, l-istqarrijiet u l-inizjattivi, kif ukoll permezz ta' finanzjament għal taħriġ fid-dritt umanitarju internazzjonali għall-persunal u l-imsieħba, u attivitajiet tad-disseminazzjoni u s-sensibilizzazzjoni tad-dritt umanitarju internazzjonali fost il-pubbliku ġenerali.

Pereżempju, bl-appoġġ tal-UE, il-Kumitat Internazzjonali tas-Salib l-Aħmar (ICRC) żviluppa l-kampanja “Kura tas-Saħħa fil-Periklu” li tqajjem kuxjenza dwar l-impatt mifrux u gravi ta' atti vjolenti li jxekklu t-twassil tal-kura tas-saħħa, jagħmlu ħsara lil faċilitajiet jew vetturi jew jeqirduhom, u jweġġgħu jew joqtlu l-ħaddiema tal-kura tas-saħħa u l-pazjenti.


Intgħażlu l-ewwel 17-il università permezz tal-inizjattiva tal-“Universitajiet Ewropej”: pass kbir 'il quddiem biex tinbena Żona Ewropea tal-Edukazzjoni

Illum il-Kummissjoni Ewropea ħabbret l-istituzzjonijiet tal-edukazzjoni għolja mill-Ewropa kollha li se jkunu parti mill-ewwel alleanzi tal-“Universitajiet Ewropej”.

Dawn se jtejbu l-kwalità tal-edukazzjoni għolja Ewropea, se jagħmluha iktar attraenti, u se jixprunaw il-kooperazzjoni bejn l-istituzzjonijiet, kif ukoll bejn l-istudenti u l-persunal tagħhom.

Mill-54 applikazzjoni li rċeviet fil-kuntest tal-inizjattiva tal-Universitajiet Ewropej, il-Kummissjoni għażlet 17-il università (ara l-Anness), li abbażi ta' evalwazzjoni mwettqa minn 26espert estern indipendenti, fosthom retturi, professuri u riċerkaturi, jinvolvu 114-il istituzzjoni tal-edukazzjoni għolja minn 24 Stat Membru.

L-Universitajiet Ewropej huma alleanzi transnazzjonali ta' istituzzjonijiet tal-edukazzjoni għolja mill-UE kollha li jikkondividu strateġija fit-tul u li jippromwovu l-valuri u l-identità Ewropej.

L-inizjattiva għandha l-għan li ssaħħaħ b'mod sinifikanti l-mobbiltà tal-istudenti u tal-persunal, u li tkattar il-kwalità, l-inklużività u l-kompetittività tal-edukazzjoni għolja Ewropea.

Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, stqarr:“Kuntent ħafna bl-ambizzjoni tal-ewwel 17-il università tal-inizjattiva tal-Universitajiet Ewropej, li se jservu ta' mudell għall-oħrajn fl-UE kollha.

Bis-saħħa tagħhom, il-ġenerazzjonijiet li jmiss ta' studenti se jesperjenzaw l-Ewropa billi jsiefru biex jistudjaw f'pajjiżi differenti minn tagħhom.

Jien konvint li din l-inizjattiva, li hija element importanti taż-Żona Ewropea tal-Edukazzjoni, se twassal għal bidla reali fl-edukazzjoni għolja fl-Ewropa, billi se tagħti spinta lill-eċċellenza u lill-inklużjoni.”

L-għażla tal-Universitajiet Ewropej tinkludi firxa wiesgħa ta' istituzzjonijiet tal-edukazzjoni għolja mill-UE kollha, minn universitajiet tax-xjenzi applikati, minn universitajiet tekniċi, minn universitajiet tal-Belle Arti u minn universitajiet komprensivi u intensivi fir-riċerka.

L-Universitajiet Ewropej se jsiru kampusijiet interuniversitarji fejn l-istudenti, il-kandidati għal dottorat, il-persunal u r-riċerkaturi jistgħu jiċċaqilqu fihom mingħajr xkiel.

Dawn se jiġbru flimkien l-għarfien espert, il-pjattaformi u r-riżorsi tagħhom biex iwasslu kurrikuli jew moduli konġunti li jkopru diversi dixxiplini.

Dawn il-kurrikuli se jkunu flessibbli ħafna u se jippermettu lill-istudenti jippersonalizzaw l-edukazzjoni tagħhom, billi jkunu jistgħu jagħżlu x'se jistudjaw, fejn u meta se jistudjaw, u jiksbu lawrja Ewropea.

L-Universitajiet Ewropej se jikkontribwixxu wkoll għall-iżvilupp ekonomiku sostenibbli tar-reġjuni fejn jinsabu, peress li l-istudenti tagħhom se jaħdmu mill-qrib mal-kumpaniji, mal-awtoritajiet muniċipali, mal-akkademiċi u mar-riċerkaturi sabiex isibu soluzzjonijiet għall-isfidi li qed jiffaċċjaw ir-reġjuni tagħhom.

Bħala total, il-baġit disponibbli għall-ewwel 17-il università tal-inizjattiva tal-“Universitajiet Ewropej” se jilħaq il-€85 miljun.

Kull alleanza se tirċievi sa €5 miljun fit-tliet snin li ġejjin sabiex tibda timplimenta l-pjanijiet tagħha u twitti t-triq għal istituzzjonijiet oħra tal-edukazzjoni għolja mill-UE kollha biex jimxu fil-passi tagħha.

Il-progress ta' kull alleanza se jiġi mmonitorjat mill-qrib.

Din l-ewwel sejħa – flimkien mat-tieni waħda li se ssir din il-ħarifa – se tittestja mudelli differenti għall-implimentazzjoni tal-kunċett il-ġdid tal-Universitajiet Ewropej u l-potenzjal tiegħu li jagħti spinta lill-edukazzjoni għolja.

Għall-baġit fit-tul li jmiss tal-UE għall-2021-2027, il-Kummissjoni pproponiet li timplimenta għalkollox l-inizjattiva Universitajiet Ewropej fil-qafas tal-Programm Erasmus+, b'żieda sinifikanti fil-baġit.

Filwaqt li xi alleanzi huma komprensivi u jkopru d-dixxiplini kollha, oħrajn pereżempju qed jiffukaw fuq is-sostenibbiltà kostali urbana, ix-xjenzi soċjali jew is-saħħa globali.

Kull alleanza hija magħmula minn medja ta' seba' istituzzjonijiet tal-edukazzjoni għolja minn kull parti tal-Ewropa, li jwasslu għal sħubijiet ġodda.

Dan jirrifletti d-distribuzzjoni tal-applikazzjonijiet li l-Kummissjoni rċeviet mid-diversi pajjiżi.

Sfond

Il-Kummissjoni Ewropea pproponiet din l-inizjattiva l-ġdida lill-mexxejja tal-Unjoni Ewropea qabel is-Summit Soċjali ta' Gothenburg f'Novembru 2017.

L-inizjattiva tal-Universitajiet Ewropej ġiet approvata mill-Kunsill Ewropew f'Diċembru 2017, li sejjaħ għal minn tal-inqas 20 università Ewropea sal-2024 u hija parti mill-ispinta biex tiġi stabbilita Żona Ewropea tal-Edukazzjoni sal-2025.

Il-kunċett tal-Universitajiet Ewropej ġie żviluppat flimkien mal-Istati Membri, mal-istituzzjonijiet tal-edukazzjoni għolja u mal-organizzazzjonijiet tal-istudenti, u attira applikazzjonijiet minn 54 alleanza li jinvolvu iktar minn 300 istituzzjoni tal-edukazzjoni għolja minn 28 Stat Membru u minn Pajjiżi oħra tal-Programm Erasmus+.

Dawn wieġbu għal sejħa tal-Programm Erasmus+ dwar l-“Universitajiet Ewropej” li saret f'Ottubru 2018.

Is-€60 miljun li oriġinarjament ġew imwarrba għal din l-inizjattiva l-ġdida tal-Programm Erasmus+ żdiedu għal €85 miljun, u b'hekk jistgħu jiġu ffinanzjati 17-il alleanza minflok it-12-il alleanza previsti inizjalment.

Għal iktar informazzjoni

Skeda informattiva

L-Inizjattiva tal-Universitajiet Ewropej

Informazzjoni dwar is-Sejħa għall-Proposti


Mistoqsijiet u Tweġibiet — Iċ-Ċibersigurtà tal-UE

X'għamlet s'issa l-UE biex issaħħaħ iċ-ċibersigurtà?

L-UE issa għandha firxa ta' strumenti biex tipproteġi n-netwerks tal-komunikazzjoni elettronika, inkluż id-Direttiva dwar is-Sigurtà tan-Netwerks u tas-Sistemi tal-Informazzjoni (id-Direttiva NIS), l-Att tal-UE dwar iċ-Ċibersigurtà, u r-regoli l-ġodda dwar it-telekomunikazzjoni.

Id-Direttiva introduċiet mekkaniżmi ġodda li jħeġġu l-kooperazzjoni fil-livell tal-UE, miżuri biex jiżdiedu l-kapaċitajiet nazzjonali, u obbligi fuq l-operaturi tas-servizzi essenzjali u fuq il-fornituri tas-servizzi diġitali biex jadottaw prattiki ta' ġestjoni tar-riskju u jirrappurtaw inċidenti sinifikanti lill-awtoritajiet nazzjonali.

Għall-ewwel darba, l-Att dwar iċ-Ċibersigurtà jintroduċi regoli applikabbli fl-UE kollha għaċ-ċertifikazzjoni taċ-ċibersigurtà ta' prodotti, ta' proċessi u ta' servizzi.

Barra minn hekk, l-Att dwar iċ-Ċibersigurtà jistabbilixxi mandat permanenti ġdid għall-Aġenzija tal-UE għaċ-Ċibersigurtà (l-ENISA), u jalloka wkoll aktar riżorsi lill-Aġenzija biex din tkun tista' tilħaq l-għanijiet tagħha.

Skont ir-Regoli dwar it-Telekomunikazzjoni l-ġodda (il-Kodiċi għall-Komunikazzjonijiet Elettroniċi), l-Istati Membri jridu jiżguraw li jħaddnu l-integrità u s-sigurtà tan-netwerks tal-komunikazzjoni pubblika, u għandu jkollhom l-obbligu li jiżguraw li l-operaturi jieħdu l-miżuri tekniċi u organizzattivi meħtieġa biex jimmaniġġjaw b'mod xieraq kull riskju għas-sigurtà tan-netwerks u tas-servizzi.

Ir-regoli l-ġodda jistipulaw ukoll li l-awtoritajiet regolatorji nazzjonali kompetenti jkollhom ċerti setgħat, inkluża s-setgħa li joħorġu struzzjonijiet vinkolanti u li jiżguraw il-konformità magħhom.

Barra minn hekk, sabiex titħares il-kunfidenzjalità tal-komunikazzjonijiet, l-Istati Membri jistgħu jimponu kundizzjonijiet li jikkonċernaw is-sigurtà ta' networks pubbliċi kontra l-aċċess mhux awtorizzat għall-awtorizzazzjonijiet ġenerali għall-operaturi.

Fl-aħħar nett, f'Mejju 2019, il-Kunsill stabbilixxa reġim ta' sanzjonijiet, li jippermetti lill-UE timponi miżuri restrittivi mmirati li jiskoraġġixxu l-attakki ċibernetiċi u li jirreaġixxu għalihom, attakki li jikkostitwixxu theddida esterna għall-UE u għall-Istati Membri tagħha.

Ir-reġim ta' sanzjonijiet il-ġdid jagħmel parti mis-Sett ta' għodod taċ-ċiberdiplomazija tal-UE, qafas għal rispons diplomatiku konġunt tal-UE kontra attivitajiet ċibernetiċi malizzjużi li jippermetti lill-UE tagħmel użu sħiħ mill-miżuri fi ħdan il-Politika Estera u ta' Sigurtà Komuni, li jinkludu stqarrijiet mir-Rappreżentant Għoli, inizjattivi diplomatiċi u, jekk ikun meħtieġ, miżuri restrittivi, biex tirrispondi kontra attivitajiet ċibernetiċi malizzjużi.

X'inhu l-Qafas ta' Ċertifikazzjoni taċ-Ċibersigurtà tal-UE u x'inhuma l-vantaġġi tiegħu?

Skema Ewropea ta' ċertifikazzjoni taċ-ċibersigurtà hija ġabra komprensiva ta' regoli, rekwiżiti tekniċi, standards u proċeduri, miftiehma fuq livell Ewropew għall-evalwazzjoni tal-proprjetajiet taċ-ċibersigurtà ta' prodott, servizz u proċess speċifiku.

Iċ-ċertifikazzjoni taċ-ċibersigurtà għandha rwol importanti biex tikber il-fiduċja u tiżdied is-sigurtà fil-prodotti, is-servizzi u l-proċessi li huma kruċjali għall-funzjonament tajjeb tas-Suq Uniku Diġitali.

Minħabba d-diversità kbira u l-ħafna użi ta' prodotti, servizzi u proċessi tal-ICT, il-Qafas Ewropew ta' Ċertifikazzjoni taċ-Ċibersigurtà jippermetti l-ħolqien ta' skemi ta' ċertifikazzjoni tal-UE mfassla apposta u abbażi tar-riskji li jippreżentaw.

B'mod partikolari, kull skema Ewropea għandha tispeċifika: a) il-kategoriji ta' prodotti u servizzi li huma koperti, b) ir-rekwiżiti taċ-ċibersigurtà, pereżempju b'referenza għall-istandards jew l-ispeċifikazzjonijiet tekniċi, c) it-tip ta' evalwazzjoni (eż. awtovalutazzjoni jew evalwazzjoni minn parti terza), u d) il-livell ta' assigurazzjoni maħsub (eż. bażiku, sostanzjali u/jew għoli).

Biex juri r-riskju ta' ċibersigurtà, ċertifikat jista' jirreferi għal tliet livelli ta' assigurazzjoni (bażiku, sostanzjali, għoli), bil-livell proporzjonat skont ir-riskju assoċjat mal-użu maħsub tal-prodott, servizz, jew proċess f'termini tal-probabbiltà ta' inċident u l-impatt tiegħu.

Pereżempju, livell għoli ta' assigurazzjoni jfisser li l-prodott li ġie ċċertifikat għadda mill-ogħla testijiet ta' sigurtà.

Iċ-ċertifikat li joħroġ ikun rikonoxxut fl-Istati Membri kollha, u jagħmilha eħfef għan-negozji biex jagħmlu kummerċ transfruntier u għall-utenti biex jifhmu l-karatteristiċi ta' sigurtà tal-prodott jew tas-servizz.

Dan jippermetti kompetizzjoni pożittiva bejn il-fornituri fis-suq kollu tal-UE, li twassal għal prodotti aħjar u valur ikbar għall-flus.

Is-Sigurtà Ppjanata: Il-Qafas jgħin lill-manifatturi jew lill-fornituri involuti fit-tfassil u l-iżvilupp ta' prodotti, servizzi jew proċessi biex jimplimentaw miżuri fl-istadji l-aktar bikrija ta' tfassil u żvilupp.

Dan se jippermetti li s-sigurtà ta' dawk il-prodotti, is-servizzi jew il-proċessi tiġi protetta sal-ogħla livell possibbli, b'tali mod li l-okkorrenza ta' attakki ċibernetiċi tiġi antiċipata u minimizzata (“is-sigurtà ppjanata”).

Il-qafas Ewropew taċ-ċertifikazzjoni se jiddependi kemm jista' jkun fuq l-istandards internazzjonali bħala mod kif jiġi evitat il-ħolqien ta' ostakli għall-kummerċ jew ta' problemi tekniċi ta' interoperabbiltà.

Min se jibbenefika minn dan il-qafas ta' ċertifikazzjoni u kif?

L-abbiltà li wieħed jifhem jekk prodott, sistema jew servizz jissodisfawx ir-rekwiżiti speċifiċi tifforma l-qalba tal-fiduċja fis-sistemi diġitali li niddependu fuqhom.

Għalhekk, il-Qafas se jkun utli:

Biex jikber il-valur taċ-ċertifikazzjoni taċ-ċibersigurtà, il-manifatturi jew il-fornituri ta' prodotti, servizzi jew proċessi ċċertifikati, inklużi dawk li għalihom tkun inħarġet dikjarazzjoni ta' konformità tal-UE, għandhom jipprovdu informazzjoni ta' ċibersigurtà supplimentari speċifika (eż. gwida u rakkomandazzjonijiet biex jgħinu lill-utenti finali jissettjaw, jinstallaw, iħaddmu u jieħdu ħsieb il-prodotti jew is-servizzi, eċċ.).

B'mod speċifiku, x'se jkun il-valur miżjud tal-Qafas għall-SMEs u l-istartups?

L-SMEs u n-negozji l-ġodda tradizzjonalment iħabbtu wiċċhom ma' aktar diffikultajiet biex jespandu fi swieq ġodda b'rekwiżiti differenti.

Il-Qafas se jgħin biex jitnaqqas dan it-tip ta' ostakli għall-SMEs u biex negozji ġodda jidħlu fis-suq, minħabba li l-kumpaniji se jkollhom jgħaddu minn proċess ta' ċertifikazzjoni tal-prodotti tagħhom darba biss u ċ-ċertifikat korrispondenti se jkun validu fl-UE kollha.

Barra minn hekk, hekk kif id-domanda għal soluzzjonijiet aktar siguri mistennija tikber mad-dinja kollha, il-kumpaniji, inkluż l-SMEs, li l-prodotti tagħhom jiġu ċċertifikati, se jgawdu minn vantaġġ kompetittiv biex jissodisfaw din il-ħtieġa.

Barra minn dan, il-possibbiltà li l-kumpaniji jiċċertifikaw huma stess il-konformità mar-rekwiżiti ta' sigurtà għall-prodotti, il-proċessi u s-servizzi li huma ta' riskju baxx trendi l-Qafas aktar attraenti għall-SMEs u n-negozji l-ġodda.

Nieħdu l-eżempju ta' SME li tiżviluppa u tbigħ applikazzjonijiet tal-ICT lil kumpaniji akbar li jeħtieġu ċerti assigurazzjonijiet li l-applikazzjonijiet huma sikuri b'mod xieraq, u li ġew żviluppati skont l-aħjar prattiki f'dak li għandu x'jaqsam mal-kodifikazzjoni sikura.

Bis-saħħa ta' Ċertifikat Ewropew taċ-Ċibersigurtà, l-SME tista' turi s-sigurtà tal-prodotti tagħha kif ukoll il-prattiki ta' żvilupp siguri tagħha, u b'hekk tissodisfa r-rekwiżiti tal-klijenti tagħha mhux biss fi Stat Membru wieħed, kif ta' spiss jiġri llum, iżda wkoll fl-UE kollha.

Iċ-ċertifikazzjoni taċ-ċibersigurtà se ssir obbligatorja?

L-iskemi stabbiliti taħt il-Qafas huma volontarji, jiġifieri l-bejjiegħa jistgħu jiddeċiedu huma stess iridux li l-prodotti tagħhom ikunu ċċertifikati taħthom.

Madankollu, l-Att dwar iċ-Ċibersigurtà jipprevedi li l-Kummissjoni tivvaluta l-effiċjenza u l-użu tal-iskemi Ewropej adottati taċ-ċertifikazzjoni taċ-ċibersigurtà.

B'mod partikolari, se tivvaluta jekk skema Ewropea speċifika għaċ-ċertifikazzjoni taċ-ċibersigurtà għandhiex issir obbligatorja permezz ta' leġiżlazzjoni rilevanti tal-UE, biex tiżgura livell adegwat ta' ċibersigurtà fuq prodotti, servizzi u proċessi tal-ICT u biex ittejjeb il-funzjonament tas-suq intern.

Barra minn hekk, leġiżlazzjoni oħra fil-livell nazzjonali jew tal-UE tista' tagħmel użu minn skemi eżistenti bħala mod sempliċi biex tiddeskrivi l-obbligi futuri fuq il-prodotti jew is-sistemi.

L-Aġenzija tal-UE għaċ-Ċibersigurtà, kif qed tissaħħaħ?

Sa issa l-Aġenzija tal-UE għaċ-Ċibersigurtà kellha mandat temporanju, li ġġedded l-aħħar fl-2013 u li kellu jiskadi fl-2020.

L-Att dwar iċ-Ċibersigurtà ta lill-Aġenzija mandat permanenti, u b'hekk poġġieha fuq pedament stabbli għall-futur.

Il-kompiti attwali tal-Aġenzija tal-UE għaċ-Ċibersigurtà, bħall-appoġġ għall-iżvilupp u l-implimentazzjoni tal-politika kif ukoll il-bini tal-kapaċità ċibernetika, issaħħew u ngħataw fokus mill-ġdid.

Żdiedu kompiti ġodda, l-iktar fir-rigward taċ-ċertifikazzjoni taċ-ċibersigurtà.

Il-mandat il-ġdid jinkludi kompiti addizzjonali importanti diġà fdati f'idejn l-Aġenzija tal-UE għaċ-Ċibersigurtà permezz tad-Direttiva NIS, li sar ftehim dwarha fl-2016, bħar-rwol tas-segretarjat tan-Netwerk tal-Iskwadri ta' Rispons għal Inċidenti relatati mas-Sigurtà tal-Kompjuters (is-CSIRTs), li jiġbor flimkien is-CSIRTs nazzjonali tal-Istati Membri tal-UE.

Sabiex jiġu ssodisfati dawn ir-responsabbiltajiet miżjuda, il-persunal tal-Aġenzija jista' jikber b'50 %, u r-riżorsi finanzjarji rduppjaw, billi żdiedu minn EUR 11-il miljun għal EUR 23 miljun fuq perjodu ta' 5 snin.

X'inhuma l-kompiti ewlenin tal-Aġenzija tal-UE għaċ-Ċibersigurtà skont il-mandat il-ġdid?

X'inhi r-rakkomandazzjoni tal-Kummissjoni Ewropea għal approċċ komuni tal-UE għas-sigurtà tan-netwerks 5G?

In-netwerks tal-Ħames Ġenerazzjoni (5G) se jsawru s-sinsla tal-futur tas-soċjetajiet u l-ekonomiji tagħna, inkluż f'ħafna setturi kritiċi bħall-enerġija, it-trasport, il-banek u s-saħħa, u dan jitfa' dawl qawwi fuq il-ħtieġa li tiġi indirizzata kwalunkwe vulnerabbiltà fir-rigward tas-sigurtà u l-fiduċja.

F'Marzu 2019 il-Kummissjoni Ewropea rrakkomandat għadd ta' passi u miżuri operazzjonali biex tiżgura livell għoli ta' ċibersigurtà għan-networks 5G fil-livell tal-UE.

B'mod partikolari, l-Kummissjoni rrakkomandat lill-Istati Membri jlestu valutazzjoni tar-riskju għall-UE kollha sa Ottubru 2019 u jidentifikaw sett ta' miżuri ta' mitigazzjoni possibbli, sa Diċembru 2019.

Għal aktar informazzjoni dwar ir-Rakkomandazzjoni, inkluż il-passi li jmiss, ara l-istqarrija għall-istampa u dawn il-Mistoqsijiet u Tweġibiet.

X'inhuma l-passi li jmiss?

Il-Kummissjoni Ewropea pproponiet li tagħti spinta sinifikanti lill-investiment fiċ-ċibersigurtà u fit-teknoloġiji diġitali avvanzati fl-UE matul il-perjodu li jmiss tal-baġit tal-UE, b'mod partikolari permezz tal-proposta tagħha għal Programm Ewropa Diġitali.

Ipproponiet ukoll Ċentru Ewropew ġdid għall-Kompetenza taċ-Ċibersigurtà u n-netwerk li tiġbor ir-riżorsi u tikkoordina l-prijoritajiet mal-Istati Membri u biex timplimenta proġetti rilevanti fil-qasam taċ-ċibersigurtà.

Il-proposta timmira wkoll li toħloq Netwerk ta' Ċentri ta' Koordinazzjoni Nazzjonali u Komunità ta' Kompetenza taċ-Ċibersigurtà sabiex tiżgura kooperazzjoni u sinerġiji aħjar fost l-esperti u l-istrutturi speċjalizzati eżistenti fl-Istati Membri.

Dan jimxi id f'id mal-objettiv ewlieni li tiżdied il-kompetittività tal-industrija taċ-ċibersigurtà tal-UE u ċ-ċibersigurtà tinbidel f'vantaġġ kompetittiv għal industriji Ewropej oħra.

Għal aktar informazzjoni

Fuljett - Building strong cybersecurity in the European Union

Skeda informattiva - Reżiljenza, Deterrenza u Difiża: Nibnu sigurtà ċibernetika b'saħħitha fl-Ewropa

Proposta għal Netwerk u Ċentru Ewropew ta' Kompetenza fil-qasam taċ-Ċibersigurtà

Ewropa li Tipproteġi: 15 minn 22 inizjattiva leġiżlattiva tal-Unjoni tas-Sigurtà miftiehma s'issa

Stqarrija għall-istampa - In-negozjaturi tal-UE jaqblu dwar it-tisħiħ taċ-ċibersigurtà tal-Ewropa

Stqarrija għall-istampa- Il-Kummissjoni Ewropea tirrakkomanda approċċ komuni fil-livell tal-UE għas-sigurtà tan-networks 5G


Adozzjoni ta' regoli ġodda li jipproteġu aħjar lill-minuri li jinqabdu f'tilwim transfruntier tal-ġenituri

X'inhu r-Regolament Brussell IIa?

Ir-Regolament Brussell IIa huwa l-bażi tal-kooperazzjoni ġudizzjarja tal-UE fi kwistjonijiet matrimonjali transfruntiera (divorzju, separazzjoni, u annullament taż-żwieġ) u kwistjonijiet ta' responsabbilità tal-ġenituri, inklużi l-kustodja u d-drittijiet ta' aċċess, u l-ħtif internazzjonali ta' minuri.

Ir-Regolament ilu japplika fl-Istati Membri kollha, ħlief fid-Danimarka, mill-1 ta' Marzu 2005.

Bl-għadd dejjem jikber ta' familji internazzjonali, li issa huwa stmat għal 16-il miljun, fl-UE żdiedu t-tilwimiet transfruntiera dwar kwistjonijiet tal-familja.

Kull sena fl-UE jiġu rreġistrati madwar 140,000 divorzju internazzjonali, kif ukoll madwar 1,800 każ ta' ħtif ta' minuri mill-ġenituri.

Il-Kunsill illum adotta titjib għar-regoli tal-UE (“ir-Regolament Brussell Ila”) li jipproteġi lill-minuri fil-kuntest ta' tilwim transfruntier marbut ma' responsabbiltà tal-ġenituri u l-ħtif ta' minuri.

Ir-regoli l-ġodda (“ir-Regolament Riformulat Brussell Ila”) jagħmlu l-proċedimenti tal-qorti aktar ċari, rapidi u effiċjenti.

Huma msejsa fuq il-proposta magħmula mill-Kummissjoni Ewropea fl-2016.

Għal liema każijiet japplika r-Regolament?

Ir-Regolament japplika biss f'każijiet transfruntiera fl-UE:

Huwa jiffoka fuq is-soluzzjoni ta' aspetti proċedurali ta' każijiet transfruntiera biss.

Ir-responsabbiltà aħħarija ta' kull regola sostantiva, pereżempju dwar kif għandhom jiġu eżerċitati d-drittijiet ta' aċċess jew dwar liema kriterji japplikaw meta jiġu attribwiti d-drittijiet ta' kustodja lil ġenitur, taqa' fuq l-Istati Membri.

Liema huma l-bidliet ewlenin li ġew adottati llum?

Il-bidliet jikkonċernaw prinċipalment il-proċedimenti marbuta ma' kwistjonijiet ta' responsabbiltà tal-ġenituri u ma' ħtif internazzjonali ta' minuri u se jkollhom impatt pożittiv fuq il-proċeduri kollha li jinvolvu l-minuri billi:

L-iskadenzi li japplikaw għal stadji differenti tal-proċedura tar-ritorn ta' minuri se jkunu limitati għal perjodu massimu ta' sitt (6) ġimgħat għall-qorti tal-ewwel istanza u sitt (6) ġimgħat għal kull qorti tal-appell.

Barra minn hekk, l-Awtoritajiet Ċentrali se jipproċessaw l-applikazzjonijiet għal ritorn b'mod aktar rapidu.

Il-minuri ta' età kbira biżżejjed biex jiffurmaw il-fehmiet tagħhom stess se jingħataw l-opportunità li jesprimu dawn il-fehmiet fil-proċedimenti kollha li jikkonċernawhom.

Dan se japplika fi kwistjonijiet ta' responsabbiltà tal-ġenituri u f'każijiet ta' ħtif internazzjonali ta' minuri.

Id-determinazzjoni ta' kif u minn min il-minuri jinstemgħu hija kwistjoni li se titħalla għal-liġi nazzjonali.

Permezz tar-regoli l-ġodda, l-exequatur, proċedura intermedja meħtieġa biex tinkiseb l-eżekuzzjoni transfruntiera, se titneħħa għad-deċiżjonijiet kollha.

Skont ir-regoli l-ġodda, l-eżekuzzjoni tista' tiġi miċħuda jew sospiża ġeneralment taħt l-istess kundizzjonijiet fl-Istati Membri kollha, filwaqt li jżidu ċ-ċertezza legali għaċ-ċittadini kollha u b'mod partikolari għall-minuri kkonċernati.

Il-kooperazzjoni xierqa bejn l-Awtoritajiet Ċentrali ta' Stati Membri differenti fit-trattament ta' każijiet li jinvolvu l-minuri hija prerekwiżit indispensabbli għall-fiduċja reċiproka.

Ir-regoli l-ġodda jippromwovu kooperazzjoni aħjar bejn l-Awtoritajiet Ċentrali, li huma l-punt ta' kuntatt dirett għall-ġenituri.

Barra minn hekk, l-awtoritajiet tal-benesseri tal-minuri se jiġu integrati aħjar f'din il-kooperazzjoni transfruntiera.

Ir-regoli l-ġodda jiċċaraw ukoll il-kwistjoni sensittiva tat-tqegħid ta' minuri fi Stat Membru ieħor, u jistabbilixxu proċedura ċara biex jinkiseb il-kunsens mill-Istat Membru fejn il-minuri għandu jitqiegħed.

Minħabba l-għadd dejjem jikber ta' Stati Membri li jippermettu ftehimiet barra mill-qorti dwar separazzjoni legali u divorzju jew dwar kwistjonijiet ta' responsabbiltà tal-ġenituri, ir-regoli l-ġodda se jiffaċilitaw iċ-ċirkolazzjoni tal-istrumenti u l-ftehimiet.

X'inhuma l-benefiċċji ewlenin tar-regoli l-ġodda għall-minuri u l-ġenituri tagħhom?

Ir-regoli l-ġodda jiżguraw iċ-ċarezza legali, inaqqsu l-ispejjeż marbuta mal-proċedimenti u l-assistenza legali u, l-aktar importanti, inaqqsu t-tul tal-proċedimenti, biex jiġi limitat kemm jista' jkun l-impatt negattiv fuq il-minuri.

Bħalissa, il-proċedimenti ta' ritorn medji għal ħtif transfruntier ta' minuri mill-ġenituri jieħdu sa 24 ġimgħa, jistgħu jkunu wkoll ħafna itwal f'ċerti każijiet, speċjalment meta l-Istati Membri jkollhom diversi livelli ta' appell.

Bir-regoli l-ġodda, il-proċedimenti ta' ritorn quddiem qorti se jkunu limitati għal perjodu massimu: 6 ġimgħat għall-qorti tal-ewwel istanza u 6 ġimgħat għal kull qorti tal-appell.

Barra minn hekk, l-Awtorità Ċentrali se jkollha tipproċessa l-applikazzjoni b'mod effiċjenti, bir-regoli l-ġodda jintroduċu skadenza ta' 5 ijiem għall-konferma tal-wasla tal-applikazzjoni.

Barra minn hekk, biex titħaffef l-eżekuzzjoni, il-qorti li tkun ħarġet id-deċiżjoni ta' ritorn se tkun tista' tiddikjaraha eżegwibbli b'mod provviżorju.

Jekk id-deċiżjoni ta' ritorn ma tistax tiġi eżegwita fi żmien 6 ġimgħat, il-ġenitur jiġi infurmat dwar ir-raġunijiet għad-dewmien.

F'każijiet fejn ikun meħtieġ li l-minuri jitqiegħdu f'familja tar-rispett jew f'istituzzjoni edukattiva fi Stat Membru ieħor, l-Istat Membru riċeventi jkollu japprova jew jirrifjuta t-tqegħid fi żmien 3 xhur.

Iċ-ċittadini se jevitaw l-ispejjeż kbar normalment marbuta mal-proċedimenti tal-qorti.

Pereżempju, fil-każ ta' proċedimenti ta' ritorn, il-ġenituri se jiġu mistiedna jagħmlu medjazzjoni.

Dan jiffranka l-ispejjeż possibbli ta' litigazzjoni li jirrappreżentaw medja ta' € 2,200 għall-proċedimenti kollha.

Ir-Regolament riformulat il-ġdid issa jneħħi wkoll il-proċedimenti exequatur, li f'xi Stati Membri jinvolvu spejjeż ta' madwar EUR 1,100 sa 4,000 għal kull każ.

Barra minn hekk, eżekuzzjoni iktar veloċi se tippermetti lill-familji li jiffrankaw il-flus mix-xogħol ta' avukat speċjalizzat, li skont l-Istat Membru, huwa stmat bejn EUR 1,000 u 4,000 għal kull 10 sigħat ta' xogħol addizzjonali.

Ir-regoli l-ġodda se jiċċaraw, pereżempju, il-proċedura tat-tqegħid ta' minuri f'familja tar-rispett jew f'istituzzjoni edukattiva barra mill-pajjiż u jiżguraw li talbiet bħal dawn jiġu ttrattati mingħajr dewmien.

Bħalissa, mhuwiex ċar f'liema każijiet l-Istat riċeventi jrid jagħti l-kunsens tiegħu, u liema dokumenti jridu jiġu ppreżentati.

Kjarifika oħra tagħmilha possibbli għall-qrati u għall-awtoritajiet li jitolbu rapporti soċjali mhux biss dwar il-minuri, iżda wkoll dwar l-adulti jew l-aħwa jekk dawn ikunu ta' rilevanza fi proċedimenti marbuta ma' minuri.

Barra minn hekk, l-awtoritajiet tal-benessri tal-minuri se jkunu jistgħu jiksbu l-informazzjoni meħtieġa mingħand Stati Membri oħra permezz tal-Awtoritajiet Ċentrali.

Ir-regoli l-ġodda jistabbilixxu rekwiżiti minimi għal talba għal rapport soċjali u limitu ta' żmien ta' 3 xhur għall-awtorità mitluba biex tipprovdi r-rapport.

X'jiġri f'każ ta' ħtif ta' minuri mill-ġenituri?

Jekk koppja internazzjonali tissepara, it-tentazzjoni li wieħed mill-konjuġi jirritorna lejn pajjiżu u jieħu l-uliedu miegħu għandha mnejn tkun kbira.

Jekk iż-żewġ ġenituri jkollhom kustodja konġunta għall-minuri, il-ġenitur li jieħu l-uliedu miegħu mingħajr permess jikser id-drittijiet ta' kustodja tal-ġenitur l-ieħor u jpoġġi l-aħjar interessi tal-minuri f'riskju.

Ir-Regolament Riformulat Brussell IIa il-ġdid, bħar-regoli attwali, jipprevjeni l-qsim ta' fruntieri ta' minuri billi jistabbilixxi mekkaniżmu għar-ritorn fil-pront tal-minuri lejn l-Istat Membru fejn dan kien qed jgħix qabel il-ħtif.

Dan il-mekkaniżmu huwa fil-biċċa l-kbira bbażat fuq il-mekkaniżmu ta' ritorn tal-Konvenzjoni tal-Aja, tal-1980, li r-Regolament jissupplimenta.

Dawn il-proċedimenti ta' ritorn isiru fl-Istat Membru li fih ikun sar il-ħtif tal-minuri.

Jekk ir-ritorn jiġi ordnat u l-minuri jirritorna, ikun intlaħaq l-għan, u l-każ tal-kustodja, jekk il-ġenituri jkunu jixtiequ hekk, jista' jinstema' mill-qrati tal-Istat Membru tar-residenza abitwali tal-minuri.

Jekk l-Istat Membru li fih ikun ġie ttrasferit il-minuri jiċħad ir-ritorn, tidħol fis-seħħ proċedura addizzjonali biex tingħata l-aħħar kelma dwar ir-ritorn tal-minuri lill-qorti tal-Istat Membru li fih il-minuri jkun għex qabel il-ħtif tiegħu.

Għal iktar informazzjoni:

Skeda informattiva


Nhar il-Ħadd l-UE se tiffirma l-ftehimiet kummerċjali u ta' investiment mal-Vjetnam

Illum il-Kunsill tal-Ministri approva l-ftehimiet kummerċjali u ta' investiment bejn l-UE u l-Vjetnam u b'hekk witta t-triq għall-iffirmar u l-konklużjoni tagħhom.

Nhar il-Ħadd 30 ta' Ġunju l-Kummissarju tal-UE għall-Kummerċ Cecilia Malmström u l-Ministru Rumen għan-Negozju, il-Kummerċ u l-Intraprenditorija Ștefan-Radu Oprea se jiffirmaw il-ftehim f'isem l-UE f'Hanoi.

Il-ftehimiet mistennija jġibu benefiċċji bla preċedent għall-kumpaniji, il-konsumaturi u l-ħaddiema Ewropej u dawk Vjetnamiżi, filwaqt li jippromwovu r-rispett għad-drittijiet tal-ħaddiema, għall-protezzjoni ambjentali u l-ġlieda kontra t-tibdil fil-klima skont il-Ftehim ta' Pariġi.

Il-President tal-Kummissjoni Ewropea, Jean-Claude Juncker, qal: “Nilqa' d-deċiżjoni li ttieħdet illum mill-Istati Membri tal-UE.

Wara l-ftehimiet ma' Singapore, il-ftehimiet mal-Vjetnam huma t-tieni sensiela li ġew konklużi bejn l-UE u pajjiż fix-Xlokk tal-Asja, u jirrappreżentaw tranżizzjoni għal impenn akbar bejn l-Ewropa u r-reġjun.

Huma wkoll dikjarazzjoni politika minn żewġt isħab u ħbieb li huma favur kummerċ miftuħ, ġust u bbażat fuq regoli.”

Il-Kummissarju għall-Kummerċ Cecilia Malmström qalet: “Kuntenta ħafna li l-Istati Membri approvaw il-ftehimiet kummerċjali u ta' investiment mal-Vjetnam.

Il-Vjetnam huwa suq b'saħħtu u promettenti b'aktar minn 95 miljun konsumatur u ż-żewġ naħat għandhom ħafna x'jiggwadanjaw minn relazzjonijiet kummerċjali aktar b'saħħithom.

Lil hinn mill-benefiċċji ekonomiċi ċari, dan il-ftehim għand wkoll l-għan li jsaħħaħ id-drittijiet tal-bniedem kif ukoll li jħares l-ambjent u d-drittijiet tal-ħaddiema.

Nilqa' l-impenn tal-Vjetnam fil-proċess sal-lum – ir-ratifika riċenti tal-Konvenzjoni dwar in-negozjar kollettiv tal-Organizzazzjoni Internazzjonali tax-Xogħol hija eżempju eċċellenti dwar kif il-ftehimiet kummerċjali jistgħu jwasslu għal standards aktar għoljin.”

Il-ftehim kummerċjali se jelimina kważi d-dazji doganali kollha fuq il-prodotti nnegozjati bejn iż-żewġ naħat b'mod progressiv li jirrispetta bis-sħiħ il-bżonnijiet ta' żvilupp tal-Vjetnam.

Il-ftehim jinkludi wkoll dispożizzjonijiet speċifiċi li jneħħu l-ostakli, bħal dawk fuq is-settur tal-karozzi, u se jiżguraw li l-169 prodott tal-ikel u tax-xorb tradizzjonali Ewropej li huma rikonoxxuti bħala Indikazzjonijiet Ġeografiċi jiġu protetti fil-Vjetnam.

Bis-saħħa tal-ftehim il-kumpaniji Ewropej se jkunu jistgħu wkoll jipparteċipaw f'sejħiet għal offerti fil-Vjetnam bl-istess mod bħall-kumpaniji domestiċi.

Minbarra li joffru opportunitajiet ekonomiċi sinifikanti, l-UE u l-Vjetnam ftiehmu dwar miżuri b'saħħithom dwar l-iżvilupp sostenibbli.

Dan jinkludi impenn għall-implimentazzjoni effettiva tal-ftehim ta' Pariġi dwar il-klima.

Il-ftehim jimpenja wkoll liż-żewġ naħat li jirrispettaw u jimplimentaw b'mod effettiv il-prinċipji tal-Organizzazzjoni Internazzjonali tax-Xogħol (International Labour Organisation, ILO) rigward id-drittijiet fundamentali tal-ħaddiema; Għal dan il-għan, riċentement il-Vjetnam irratifika il-Konvenzjoni tal-ILO dwar in-negozjar kollettiv u avża lill-UE dwar l-intenzjoni tiegħu li jirratifika iż-żewġ konvenzjonijiet fundamentali pendenti tal-ILO sa mhux aktar tard mill-2023.

Il-Vjetnam jinsab fil-proċess li jsaħħaħ il-leġiżlazzjoni tiegħu dwar ix-xogħol.

Il-ftehim jistabbilixxi wkoll pjattaformi apposta biex l-UE u l-Vjetnam jinvolvu s-soċjetà ċivili fl-implimentazzjoni ta' dawn l-impenji.

Barra minn hekk, il-ftehim kummerċjali jinkludi rabta istituzzjonali u legali mal-Ftehim ta' Sħubija u Kooperazzjoni bejn l-UE u l-Vjetnam, li jippermetti azzjoni xierqa f'każ ta' ksur tad-drittijiet tal-bniedem.

Il-ftehim dwar il-protezzjoni tal-investiment jinkludi regoli moderni dwar il-protezzjoni tal-investiment infurzabbli permezz tas-Sistema l-ġdida ta' Qorti tal-Investiment u jiżgura li jinżamm id-dritt tal-gvernijiet taż-żewġ naħat li jirregolaw skont l-interess taċ-ċittadini tagħhom.

Dan se jissostitwixxi l-ftehimiet bilaterali ta' investiment li hemm fis-seħħ bħalissa bejn 21 Stat Membru u l-Vjetnam u jdaħħal fis-seħħ garanziji legali ġodda kontra l-kunflitt ta' interess u favur it-trasparenza.

Il-Passi li Jmiss

Wara l-approvazzjoni tal-Kunsill, il-ftehimiet se jiġu ffirmati mill-UE u l-Vjetnam u jiġu ppreżentati għall-kunsens tal-Parlament Ewropew.

Ladarba l-Parlament Ewropew jagħti l-kunsens tiegħu, il-Kunsill ikun jista' jikkonkludi l-ftehim kummerċjali uffiċjalment u jidħol fis-seħħ, filwaqt li l-ftehim dwar il-protezzjoni tal-investiment se jkollu jiġi ratifikat l-ewwel mill-Istati Membri b'konformità mal-proċeduri interni rispettivi tagħhom.

Sfond

Il-Vjetnam huwa t-tieni l-akbar sieħeb kummerċjali tal-UE fir-reġjun tal-ASEAN wara Singapore, b'kummerċ li jiswa EUR 49,3 biljun fir-rigward tal-prodotti u aktar minn EUR 3 biljuni f'servizzi.

Filwaqt li l-istokk ta' investiment tal-UE fil-Vjetnam għadu modest u fl-2017 ammonta għal EUR 6 biljun biss, għadd dejjem qed jikber ta' kumpaniji Ewropej qed jistabbilixxu ruħhom hemmhekk biex jitwaqqaf ċentru li jaqdi r-reġjun ta' Mekong.

L-importazzjonijiet ewlenin tal-UE mill-Vjetnam jinkludu tagħmir tat-telekomunikazzjonijiet, żraben u tessuti, għamara u prodotti agrikoli.

Il-parti l-kbira tal-esportazzjonijiet mill-UE lejn il-Vjetnam jinkludu oġġetti bħal makkinarju u tagħmir tat-trasport, sustanzi kimiċi u ikel u xorb.

Il-ftehimiet li ntlaħqu mal-Vjetnam, flimkien ma' dawk li ġew iffirmati dawn l-aħħar ma' Singapore, jgħinu biex titwitta t-triq għal ftehim bejn reġjun u ieħor mal-Assoċjazzjoni tan-Nazzjonijiet tax-Xlokk tal-Asja (l-ASEAN).

Għal aktar tagħrif

Paġni dwar il-ftehimiet kummerċjali u ta' investiment bejn l-UE u l-Vjetnam

Skeda informattiva

Gwida għall-ftehim

Ftehim ta' Sħubija u Kooperazzjoni bejn l-Unjoni Ewropea u l-Vjetnam


Kwalità Doppja tal-Ikel: Il-Kummissjoni tniedi riċerka li tivvaluta d-differenzi fil-kompożizzjoni tal-prodotti tal-ikel tal-UE [Updated on 25/06/2019 at 13:25 CEST]

Illum, il-Kummissjoni ppubblikat ir-riżultati ta' kampanja ta' ttestjar pan-Ewropea tal-prodotti tal-ikel li turi li xi prodotti għandhom l-istess marka jew marka simili għalkemm għandhom kompożizzjoni differenti.

Mid-Diskors tiegħu dwar l-Istat tal-Unjoni fl-2017, il-President Jean-Claude Juncker ilu impenjat biex jindirizza l-kwistjoni tal-kwalità doppja tal-ikel.

Il-Kummissjoni Ewropea qed tmexxi 'l quddiem inizjattivi differenti u llum qed tippubblika riċerka wara li saru testijiet ta' prodotti tal-ikel fl-UE kollha bl-użu tal-istess metodoloġija, biex tifhem aħjar il-kwalità doppja tal-prodotti tal-ikel fl-UE.

Skont ir-riċerka, li fiha ċ-Ċentru Konġunt tar-Riċerka (is-servizz intern tal-Kummissjoni għax-xjenza u l-għarfien) analizza 1,400 prodott tal-ikel f'19-il pajjiż tal-UE, 9 % tal-prodotti mqabbla kellhom kompożizzjoni differenti għalkemm il-parti ta' quddiem tal-imballaġġ kienet identika.

22 % oħra tal-prodotti b'kompożizzjoni differenti kellhom il-parti ta' quddiem tal-imballaġġ simili.

Ir-riċerka ma turix tendenza ġeografika konsistenti.

Abbażi tal-metodoloġija l-ġdida żviluppata, l-awtoritajiet nazzjonali kompetenti issa se jkunu jistgħu jwettqu analiżi każ b'każ li hija meħtieġa biex jiġu stabbiliti prattiki qarrieqa li huma pprojbiti skont il-liġi tal-konsumatur tal-UE.

Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, li huwa responsabbli għaċ-Ċentru Konġunt tar-Riċerka, qal: “Xi Ewropej iħossu li l-prodotti tal-ikel tad-ditta li jixtru huma differenti, forsi agħar, meta mqabbla ma' dawk disponibbli xi mkien ieħor.

Il-Kummissjoni sejħet lix-xjentisti tagħna biex jgħinu jivvalutaw oġġettivament l-estent ta' dawn id-differenzi fis-suq uniku.

Ir-riżultati huma mħallta: filwaqt li ninsab kuntent li huma ma sabu l-ebda evidenza ta' distakk bejn il-Lvant u l-Punent fil-kompożizzjoni ta' prodotti tal-ikel tad-ditta, ninsab inkwetat li huma kixfu sa terz tal-prodotti ttestjati li għandhom kompożizzjonijiet differenti filwaqt li għandhom l-istess marka jew marka simili.”

Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri Věra Jourová, qalet: "Mhu se jkun hemm l-ebda standards doppji fis-suq uniku tal-Ewropa.

Bil-liġijiet il-ġodda li jippenalizzaw il-kwalità doppja u t-tisħiħ tal-pożizzjoni tal-awtoritajiet tal-konsumatur, għandna l-għodod disponibbli biex intemmu din il-prattika.

Il-konsumaturi Ewropej se jkunu jistgħu jagħmlu x-xiri tagħhom b'fiduċja sħiħa li huma qed jixtru dak li qed jaraw.”

Sejbiet ewlenin

Ir-riċerka vvalutat 1,380 kampjun ta' 128 prodott tal-ikel differenti minn 19-il Stat Membru: Dan il-kampjun, madankollu, mhuwiex rappreżentattiv tad-diversità kbira ta' prodotti tal-ikel fuq is-suq tal-UE.

Ir-riċerka sabet li:

Azzjoni tal-Kummissjoni dwar din il-kwistjoni

Mill-mument li fih il-President tal-Kummissjoni, Jean-Claude Juncker, semma l-kwistjoni tad-differenzi fil-kwalità tal-prodotti tal-ikel fid-Diskors tiegħu dwar l-Istat tal-Unjoni fl-2017, il-Kummissjoni Ewropea ressqet diversi inizjattivi fejn:

Il-passi li jmiss

Illum, il-Kummissjoni Ewropea qed tniedi sejħa għal proposti ġdida b'baġit totali ta' €1.26 miljun biex issaħħaħ il-kapaċitajiet tal-organizzazzjonijiet tal-konsumatur biex jiġu ttestjati l-prodotti u jiġu identifikati prattiki potenzjalment qarrieqa.

L-iskadenza għall-applikazzjonijiet hija s-6 ta' Novembru 2019.

Sfond

Skont il-leġiżlazzjoni tal-UE, il-kummerċjalizzazzjoni ta' oġġett bħala identiku għal prodott kummerċjalizzat fi Stati Membri oħrajn meta dak l-oġġett ikollu kompożizzjoni jew karatteristiċi differenti, li ma jistgħux jiġu ġġustifikati minn raġunijiet leġittimi u oġġettivi, jista' jqarraq b'mod inġust u illegali lill-konsumaturi.

Ir-riċerka, mwettqa miċ-Ċentru Konġunt tar-Riċerka tal-Kummissjoni, tiddeskrivi s-sitwazzjoni li nstabet fis-swieq tad-dsatax-il Stat Membru li pparteċipaw matul il-perjodu li fih sar l-istħarriġ (Novembru-Diċembru 2018).

Il-kampanja ta' ttestjar kienet parti mir-rispons tal-Kummissjoni Ewropea għat-tħassib dwar kwalità doppja tal-ikel.

Il-prodotti ġew maħtura abbażi tas-suġġerimenti tal-Istati Membri, wara lmenti li saru lill-awtoritajiet jew assoċjazzjonijiet tal-protezzjoni tal-konsumatur.

L-ittestjar kien ibbażat fuq metodoloġija armonizzata żviluppata f'kooperazzjoni mal-Istati Membri miċ-Ċentru Konġunt tar-Riċerka.

Din il-metodoloġija tippermetti kampjunar, ittestjar u interpretazzjoni tad-data komparabbli fl-UE kollha.

L-Istati Membri kollha tal-UE ġew mistiedna jiġbru informazzjoni rigward il-kompożizzjoni tal-prodotti tal-ikel magħżula offruti fis-swieq tagħhom.

Dsatax-il Stat Membru ppreżentaw informazzjoni dwar 113-il prodott tad-ditta u 15-il prodott b'ditta kummerċjali.

Bħala l-ewwel pass, din l-analiżi hija bbażata fuq informazzjoni minn tikketti tal-prodott u d-dehra tal-parti ta' quddiem tal-imballaġġ tal-prodott.

Ir-rapport ippubblikat illum se jipprovdi bażi aħjar għad-diskussjoni ta' kwalità doppja fl-UE.

Madankollu, jeħtieġ li jittieħdu passi u li ssir riċerka ulterjuri biex il-valutazzjoni ssir aktar rappreżentattiva, u biex wieħed jifhem aħjar il-konnessjoni bejn il-kompożizzjoni u l-kwalità.

L-Istati Membri li pparteċipaw fl-istħarriġ huma: il-Bulgarija, il-Kroazja, Ċipru, iċ-Ċekja, id-Danimarka, l-Estonja, Franza, il-Ġermanja, il-Greċja, l-Ungerija, l-Italja, il-Latvja, il-Litwanja, Malta, il-Polonja, is-Slovakkja, is-Slovenja, Spanja u n-Netherlands.

Għal Aktar Informazzjoni

Kwalità Doppja tal-Ikel: Mistoqsijiet u Tweġibiet

Id-diskors dwar l-Istat tal-Unjoni tal-President Juncker

Riżultati tal-kampanja ta' ttestjar fl-UE kollha: Rapport

Riżultati tal-kampanja ta' ttestjar fl-UE kollha: Anness

Sejħa għal proposti

Sfond tal-Kwalità Doppja tal-Ikel


Il-Presidenti tal-Kummissjoni u
tal-Parlament jiddiskutu kontribuzzjonijiet etiċi għall-governanza
Ewropea u ekonomika globali mal-mexxejja tal-fidi Ewropej

Brussell, 11 ta' Mejju 2009

Din kienet il-ħames laqgħa annwali tal-kapijiet tal-istituzzjonijiet tal-UE mal-mexxejja reliġjużi.

L-inizjattiva kienet tnediet mill-President Barroso fl-2005.

Din is-sena, id-diskussjonijiet kienu kkonċentrati fuq "Il-kriżi ekonomika u finanzjarja: Il-kontibuzzjonijiet etiċi għal governanza Ewropea u ekonomika globali".

Il-President Barroso ddikjara: "Hekk kif tkompli għaddejja l-kriżi finanzjarja u ekonomika, dejjem qed jidher ċar li wasal il-mument li ssir rikonċiljazzjoni bejn il-governanza ekonomika u l-valuri etiċi fundamentali li fuqhom kien imsejjes il-proġett Ewropew matul dawn l-aħħar 50 sena.

Il-Kummissjoni ħadet inizzjattivi importanti f'dan ir-rigward, speċjalment fir-regolamenti tas-suq finanzjarju, bil-għan li tkun imsaħħa r-responsabbiltà u s-sostenibbiltà fl-ekonomiji tagħna.

Il-President tal-Parlament Ewropew, Hans-Gert Pöttering, saħaq: "Dawn huma żminijiet ta' sfidi ekonomiċi enormi għaċ-ċittadini Ewropej u għall-Unjoni Ewropea.

Huma fi żminijiet bħal dawn li l-Ewropa bħala komunità msejsa fuq il-valuri, u l-prinċipju prinċipali tal-UE tas-solidarjetà, jeħtieġ li jitpoġġa fuq quddiem nett.

Is-soluzzjonijiet komuni li qed infittxu jeħtieġ li jkunu ankrati fid-dinjità umana u li jiġi żgurat li l-oqsma kollha tas-soċjetà jkunu mħarsa: Il-kontribuzzjoni tar-reliġjonijiet u tal-knejjes hi kruċjali biex dan isir.

Ta' sikwit huma jkunu mpenjati f'ħidma b'risq il-membri l-aktar vulnerabbli tas-soċjetà tagħna."

Il-parteċipanti fil-laqgħa inkoraġġew l-isforzi tal-UE biex tkun ikkoordinata, stimulata u ggwidata azzjoni biex issaħħaħ ir-regolament finanzjarju, tqajjem mill-ġdid l-ekonomija u tieħu azzjoni għall-impjiegi fl-Ewropa u madwar id-dinja kollha.

Huma saħqu wkoll dwar il-ħtieġa li jiġi żgurat li l-ġustizzja soċjali tibqa' fuq quddiem nett fit-tfassil tal-politika u fakkret li f'mument meta l-qagħad u l-faqar qegħdin dejjem jiżdiedu għal-livelli inkwetanti, is-soċjetajiet tagħna għandhom ikunu kapaċi jaġixxu flimkien fl-iżvilupp u fl-implimentazzjoni ta' miżuri konkreti biex jittaffew l-effetti tal-kriżi fuq iċ-ċittadini.

Fl-aħħar nett huma saħqu fuq l-impenn tagħhom biex jgħinu fil-qawmien mill-ġdid tas-sens ta' solidarjetà fost l-Ewropej kollha ta' kull twemmin u konvinzjoni u li tkun ispirata aktar etika fl-imġiba tal-operaturi finanzjarji u ekonomiċi.

Lista tal-parteċipanti: Ara MEMO/09/227


It-Telekomunikazzjoni: Il-Kummissjoni
taġixxi fuq ir-rati ta' terminazzjoni biex tħeġġeġ
il-kompetizzjoni

Brussell, is-7 ta' Mejju 2009

''Minkejja l-isforzi ta' xi regolaturi nazzjonali sabiex ir-rati ta' terminazzjoni jinġiebu eqreb lejn l-ispejjeż reali tagħhom, dawn jibqgħu differenti fl-UE kollha b'qabża kbira bejn ir-rati ta' terminazzjoni tas-sejħiet mobbli u dawk tas-sejħiet fissi.

Dan ma jikkonformax mal-konverġenza li dejjem qed tiżdied bejn it-telefonija fissa u dik mobbli u jista' jwassal għal tagħwiġ serju tal-kompetizzjoni bejn l-Istati Membri u l-operaturi,'' qalet Viviane Reding, il-Kummissarju tal-UE għat-Telekomunikazzjoni.

''Il-Kummissjoni ddeċidiet li tintervjeni llum kontra dan it-tagħwiġ tal-kompetizzjoni fis-Suq Waħdieni,li jitfa' lura l-investiment fit-tibdil tan-netwerks fissi għal dawk tal-fibra u li fl-aħħar mill-aħħar huwa l-konsumatur li jħallas għalihom.''

"Li r-rati ta' terminazzjoni jinġiebu għal livell effiċjenti għandu jżid il-kopmpetizzjoni għall-benefiċċju tal-konsumaturi Ewropej," qal il-Kummissarju tal-UE għall-Kompetizzjoni Neelie Kroes: “Approċ rigoruż u armonizzat fir-rigward tar-regolament biss jista' jiżgura li t-tagħwiġ eżistenti tal-kompetizzjoni jitneħħa fl-UE kollha kemm hi u li jitwieldu prodotti ġodda innovattivi li jikkombinaw sejħiet fissi ma' dawk mobbli.

Din hija r-raġuni għaliex id-Deċiżjoni tal-Kummissjoni llum hija l-qofol fl-iżvilupp pro-kompetittiv tar-regolament tat-telekomunikazzjoni tal-UE. "

Sabiex jitwettaq il-potenzjal sħiħ tas-suq waħdieni tat-telekomunikazzjoni, ir-Rakkomandazzjoni tal-Kummissjoni tistabbilixxi l-fatturi tal-ispejjeż li r-regolaturi nazzjonali tat-telekomunikazzjoni tal-UE kollha għandhom iqisu meta jistabbilixxu r-rati ta' terminazzjoni li mhumiex prezzijiet tas-suq, iżda huma regolati minn regolaturi nazzjonali.

Dan għandu jwassal biex ir-rati ta' terminazzjoni jinżlu għal livell konsiderevolment iktar baxx mil-lum (għal bejn wieħed u ieħor EUR 1.5 ċenteżmu sa EUR 3 ċenteżmi kull minuta sa tmiem l-2012, skont dokument ta' ħidma tal-persunal tal-Kummissjoni li jakkumpanja r-Rakkomandazzjoni).

Ir-rati ta' terminazzjoni għandhom ikunu bbażati fuq l-ispejjeż ta' operatur effiċjenti u għandhom japplikaw għall-operaturi kollha fl-istess livell.

L-eċċezzjonijiet huma permessi f'ċerti kundizzjonijiet, għal perjodu limitat ta' żmien, għad-differenzi tal-ispejjeż li mhumiex fil-kontroll tal-operatur.

Il-Kummissjoni identifikat xi inkonsistenzi fl-Ewropa kollha f'valutazzjoni li saret madwar 120 proposti regolatorji minn regolaturi tat-telekomunikazzjoni li jirrigwardaw ir-rati ta' terminazzjoni ta' dawn l-aħħar 6 snin.

Ir-rati ta' terminazzjoni tas-sejħiet mobbli, (medja ta' EUR 8.55 ċenteżmi kull minuta) huma wkoll madwar 10 darbiet iktar għoljin mir-rati ta' terminazzjoni ta' linja fissa (li għandhom firxa medja minn EUR 0.57/min sa EUR 1.13 ċenteżmi kull minuta).

Ir-regolatur Franċiż ARCEP jistima li r-rati ta' terminazzjoni tas-sejħiet mobbli effiċjenti għandhom ikunu bejn EUR 1.00 ċenteżmu u EUR 2.00 ċenteżmu kull minuta.

Sussidju indirett għal operaturi tat-telefonija mobbli

Għall-Kummissjoni, dawn il-varjazzjonijiet ma jistgħux ikunu ġġustifikati mid-differenzi fl-ispejjeż, fin-netwerks jew fil-karatteristiċi nazzjonali ta' bażi.

Huma sussidju indirett ta' benefiċċju għall-operaturi tat-telefonija mobbli li għandhom sehem kbir mis-suq u li jagħmlu l-ħsara lill-operaturi iżgħar tat-telefonija fissa.

Huma jiggwidaw ukoll il-fondi diretti 'l bogħod mill-investimenti kritiċi bħalma huma t-tibdil għal netwerks tal-internet b'veloċità għolja, u jfixklu s-servizzi innovattivi bħalma huma prodotti fissi-mobbli pakketti ta' sejħiet bi prezz kompetittiv.

Ir-rati ta' terminazzjoni huma kemm dħul kif ukoll spiża għall-operaturi: meta l-operatur jagħmel inqas dħul minnhom, operatur ikollu inqas spejjeż.

Matul il-perjodu ta' erba' snin mill-2009-2012, hekk kif ir-regolaturi jimxu mal-approċċ l-aktar konsistenti enfasizzat fir-Rakkomandazzjoni, l-operaturi żgħar tat-telefonija mobbli (li ma jibagħtux traffiku tas-sejħiet lil netwerks oħra) jistennew li jħallsu inqas mill-kompetituri ikbar minnhom, l-operaturi tat-telefonija fissa jistgħu jaqilgħu mill-inqas EUR 2 biljuni ta' dħul addizzjonali, billi jħallsu rati tat-terminazzjoni iktar baxxi u bbażati fuq l-ispiża għal sejħiet minn telefowns fissi sa mobbli u l-konsumatur huwa mistenni li jiffranka mill-inqas EUR 2 biljuni.

L-impatt fit-tul se jkun saħansitra ikbar meta l-operaturi jiġġeneraw dħul ġdid, l-operaturi ġodda jkollhom l-inċentiv jidħlu fis-suq u jikbru u l-konsumatur igawdi minn prezzijiet iktar baxxi u servizz innovattiv ikbar.

Ir-regolaturi nazzjonali tal-UE kollha għandhom japplikaw l-approċ rakkomandabbli għar-rati ta' terminazzjoni sal-aħħar tas-sena 2012.

Madankollu, ir-regolaturi nazzjonali li għandhom riżorsi limitati jistgħu jużaw approċi differenti għal perjodu limitat ieħor sakemm qed jiksbu l-istess riżultat pro-kompetittiv.

Sfond

Ir-Rakkomandazzjoni tal-lum fuq ir-regolament tar-rati ta' terminazzjoni fl-UE issegwi konsultazzjoni tal-pubbliku (minn Ġunju sa Settembru 2008 (IP/08/1016) u tal-Istati Membri (minn Ottubru 2008 sa Frar 2009), kif ukoll 30 jum ta' skrutinju mill-Parlament Ewropew.

Skont l-Artikolu 19 tad-Direttiva Qafas fuq ir-regoli tat-telekomunikazzjoni tal-UE, il-Kummissjoni tarmonizza l-applikazzjoni tar-regoli tat-telekomunikazzjoni tal-UE fis-Suq Waħdieni sabiex tippromwovi l-kompetizzjoni u l-benefiċċji tal-konsumatur..

Ara wkoll MEMO/09/222

Ir-Rakkomandzzjoni u d-Dokumnt ta' Ħidma tal-Persunal huma disponibbli hawnhekk:

Il-pożizzjoni tal-Grupp Ewropew ta' Regolaturi dwar ir-rati ta' terminazzjoni:

http://www.erg.eu.int/doc/publications/erg_07_83_mtr_ftr_cp_12_03_08.pdf Annex

[ ] Source: European Electronic Communications Regulation and Markets, 14th Progress Report

Call termination at local level: refers to the conveyance of calls from the local exchange or switch located nearest to the called subscriber to the premises of the called subscriber where the call is completed.

Call termination at single transit level: refers to the conveyance of calls from a transit switch located at a higher network level through the local exchange/switch for completion at the called subscriber's premises.

Call termination at double transit level: refers to the conveyance of calls from a transit switch located at a higher network level through two exchanges/switches for completion at the called subscriber's premises.


Is-Samit tal-UE dwar l-Impjiegi jaqbel fuq
modi ta' azzjoni biex tiġi ttrattata ż-żieda
fil-qgħad

Brussell, 7 ta' Mejju 2009

Il-President Barroso qal: Is-samit tal-UE dwar l-impjiegi li sar illum huwa pass sinifikanti lejn aktar azzjoni dwar l-impjiegi li tkun ikkoordinata b'mod aħjar.

Aħna ma nistawx nipprevjenu din il-kriżi milli tikkawża l-qgħad.

Imma jekk naġixxu issa nistgħu nnaqqsu t-telf ta' impjiegi, u ngħinu lil miljuni ta' nies biex isibu xogħolijiet ġodda u aħjar.

Li naġixxu issa jfisser ukoll li nkunu qed inwittu t-triq għal irkupru sostenibbli.

L-azzjoni tal-UE dwar l-impjieg la se tibda u lanqas se tieqaf mas-samit tal-lum.

Imma bis-samit tal-lum aħna qed ngħidu liċ-ċittadini li aħna rridu li l-impjiegi tagħhom ikunu l-għan numru wieħed tal-Ewropa.

Jiena nappella lill-Istati Membri kollha biex jimpenjaw ruħhom biex jaħdmu flimkien biex jitħaffef ir-ritmu tal-azzjoni dwar l-impjiegi."

"L-ewwel prijorità tagħna f'din il-kriżi huma n-nies - li ngħinuhom iżommu x-xogħlijiet tagħhom u li nerġgħu nsibulhom xogħlijiet malajr kemm jista' jkun.

Aħna rridu nużaw l-għodda kollha għad-dispożizzjoni tagħna biex nillimitaw l-impatt tal-kriżi fuq l-ekonomija reali, u fuq in-nies u b'mod partikolari fuq l-għajxien tagħhom" qal Vladimir Špidla, il-Kummissjarju tal-UE għall-Impjiegi.

"Dan is-samit kien pass importanti fid-determinazzjoni ta' kif l-aħjar nittrattaw il-qgħad u kif noħolqu xogħlijiet ġodda.

L-istrateġija tagħna għandha tkun ibbażata fuq djalogu soċjali b'saħħtu, filwaqt li naġixxu flimkien u noħolqu sinerġija bejn il-politiki soċjali u ekonomiċi.

M'hemmx bilanċ bejn valuri soċjali fundamentali u suq intern kompetittiv."

Is-samit wera li hemm qbil wiesa' bejn il-parteċipanti dwar it-triq 'il quddiem.

Il-messaġġi ewlenin li kien hemm qbil dwarhom jenfasizzaw li kull azzjoni li se tittieħed fil-futur dwar l-impjiegi għandha tkun iggwidata min-numru ta' prinċipji u għandha ikollha l-għan li żżomm n-nies fl-impjiegi tagħhom u li toħloq xogħlijiet; iżżid l-aċċess għall-impjiegi speċjalment għaż-żgħażagħ u ttejjeb l-ħiliet, tqabbel il-bżonnijiet tas-suq tax-xogħol u tippromwovi l-mobilità.

Qed jiġi ssuġġerit li għaxar azzjonijiet konkreti, li jindirizzaw kemm l-isfidi fuq medda qasira ta' żmien kif ukoll dawk fuq medda twila, jiġu implimentati kemm f'livell nazzjonali kif ukoll f'dak Ewropew flimkiem mal-imsieħba soċjali:

Is-samit iddiskuta wkoll kif l-azzjoni f'livell nazzjonali kif ukoll dik f'livell Ewropew jistgħu jaħdmu flimkien biex jinkiseb l-aħjar riżultat, u kif jistgħu jagħmlu l-aħjar użu tal-għodda u r-riżorsi tal-UE bħall-Fond Soċjali Ewropej u l-Fond ta' Aġġustament għall-Globalizzazzjoni Ewropea.

Iż-żewġ fondi ġew irreveduti dan l-aħħar biex l-effettività tagħhom tkun immassimizzata fi żmien ta' kriżi.

Biex tipprepara s-samit, il-Kummissjoni Ewropea organizzat serje ta' workshops mal-Presidenzi attwali u futuri tal-UE (li nżammu f'Madrid fil-15 ta' April, fi Stokkolma fl-20 ta' April u fi Praga fis-27 ta' April).

B'żieda ma' dan, inżamm dibattitu speċjali fil-Parlament Ewropew fi Brussell fil-5 ta' Mejju.

Dan il-proċess ta' konsultazzjoni ġabar fehmiet mill-iżjed firxa wiesgħa possibbli ta' partijiet interessati inklużi l-imsieħba soċjali fil-livelli kollha, rapreżentanti minn diversi istituzzjonijiet tal-UE, Stati Membri, servizzi ta' impjiegi nazzjonali, akkademiċi u s-soċjetà ċivili.

Għal aktar informazzjoni:

Messaġġi ewlenin tas-samit dwar l-Impjiegi

http://ec.europa.eu/social/main.jsp?catId=88&langId=en&eventsId=173&furtherEvents=yesConsolidated report from the preparatory workshops

MEMO/09/223 fuq is-samit dwar l-Impjiegi

Il-websajt fi żmien ta' kriżi tal-President Barroso:

Il-websajt ta' DĠ Impjiegi / Il-Kummissarju Spidla dwar l-impatti soċjali tal-kriżi:

Infoklipp: Reċessjoni Ekonomika l-061271: Impjiegi:

IP/09/703: It-triq għall-irkupru: Il-Politika ta' Koeżjoni se tgħin lill-Ewropa biex toħroġ mill-kriżi, jgħidu l-Kummissarji Hübner u Špidla:

MEMO/09/221: Reviżjoni tal-Fond ta' Aġġustament għall-Globalizzazzjoni Ewropea (EGF):


Regoli tal-Konsumatur tal-UE: Il-Kummissjoni Ewropea u l-awtoritajiet tal-konsumaturi tal-UE joħolqu pressjoni fuq Airbnb biex tikkonforma

Il-Kummissjoni Ewropea u l-awtoritajiet tal-konsumaturi tal-UE qed jitolbu li Airbnb tallinja t-termini u l-kundizzjonijiet tagħha mar-regoli tal-konsumatur tal-UE biex tkun trasparenti fuq il-preżentazzjoni tagħha tal-prezzijiet.

Il-Kummissarju Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi, qalet: “Aktar u aktar konsumaturi qed jipprenotaw l-akkomodazzjoni tal-vaganzi tagħhom online u dan is-settur ġab miegħu bosta opportunitajiet ġodda lit-turisti.

Iżda l-popolarità ma tistax tkun skuża għan-nuqqas ta' konformità mar-regoli tal-konsumatur tal-UE.

Il-konsumaturi għandhom jifhmu faċilment xi jridu jħallsu u kemm mistennija jħallsu għas-servizzi u jkollhom regoli ġusti eżempju dwar il-kanċellazzjoni tal-akkomodazzjoni mill-proprjetarju.

Nistenna li Airbnb jsegwu malajr bis-soluzzjonijiet it-tajba.”

Il-preżentazzjoni preżenti tal-prezzijiet ta' Airbnb u għadd mit-termini tagħha ma jikkonformawx mad-Direttiva dwar il-Prattiki Kummerċjali Żleali, id-id-Direttiva dwar it-Termini Kuntrattwali Inġusti, u r-Regolament dwar il-ġurisdizzjoni fi kwistjonijiet ċivili u kummerjċali.

Għalhekk l-Awtoritajiet Ewropej tal-Konsumatur u l-Kummissjoni talbu lill-Airbnb għadd ta' bidliet.

Il-kumpanija għandha sal-aħħar t'Awwissu biex tippreżenta l-proposti tagħha.

Ladarba Airbnb tippreżenta s-soluzzjonijiet biex tirrettifika dan, il-Kummissjoni u l-awtoritajiet tal-konsumatur tal-UE se jirrevedu l-bidliet proposti.

Jekk dawn ma jitqiesux sodisfaċenti, Airbnb tista' taffaċċja azzjoni ta' infurzar.

It-trasparenza tal-prezzijiet u prattiki kummerċjali żlejali oħra

Il-preżentazzjoni tal-prezzijiet ta' Airbnb, kif ukoll id-distinzjoni bejn l-ospitanti privati u professjonali bħalissa ma tikkonformax mar-rekwiżiti tal-liġi tal-UE, b'mod partikolari d-Direttiva dwar Prattiċi Kummerċjali Żlejali

Airbnb għandha:

Kjarifika tat-termini jew it-tneħħija ta' termini illegali

It-termini tas-servizz ta' Airbnb jeħtieġ li jinġiebu f'konformità mal-liġi Ewropea tal-konsumatur.

Id-Direttiva dwar il-Klawżoli Kuntrattwali Inġusti teħtieġ li t-termini u kundizzjonijiet standard ma joħolqux żbilanċ sinifikanti bejn id-drittijiet u l-obbligi tal-partijiet, għad-detriment tal-konsumatur.

Id-Direttiva tirrikjedi wkoll li t-termini jiġu abbozzati b'lingwa sempliċi u ċara biex il-konsumaturi jkunu infurmati b'mod ċar u li jinftiehem dwar id-drittijiet tagħhom.

Fir-rigward ta' Airbnb dan ifisser pereżempju:

Fl-aħħar nett, Airbnb għandha tipprovdi ħolqa faċilment aċċessibbli għal pjattaforma għar-Riżoluzzjoni tat-Tilwim Onlajn (ORD) fiq is-sit tagħha u għall-informazzjoni neċessarja kollha relatata mar-riżoluzzjoni tat-tilwim, skont ir-Regolament dwar l-ODR.

Il-passi li jmiss

Airbnb issa għandha sal-aħħar ta' Awwissu biex tipproponi soluzzjonijiet dettaljati dwar kif iġġib il-kondotta tagħha f'konformità mal-leġiżlazzjoni tal-konsumatur tal-UE.

Il-Kummissjoni u l-awtoritajiet tal-konsumaturi se jiltaqgħu jekk hemm bżonn, ma' Airbnb f'Settembru biex isolvu kwalunkwe kwistjoni pendenti.

Jekk dawn il-proposti tal-kumpanija ma jkunux sodisfaċenti, l-awtoritajiet tal-konsumaturi jistgħu fl-aħħar mill-aħħar jirrikorru għal miżuri ta' infurzar.

Kuntest

Ir-Regolament tal-UE dwar il-Kooperazzjoni fil-Protezzjoni tal-Konsumaturi (CPC) jgħaqqad l-awtoritajiet nazzjonali tal-konsumatur f'netwerk pan-Ewropew tal-infurzar.

Skont dan il-qafas, awtorità nazzjonali f'pajjiż tal-UE tista' titlob l-assistenza tal-kontroparti tagħha f'pajjiż ieħor tal-UE biex twaqqaf ksur transfruntier tal-liġi tal-konsumatur tal-UE.

Il-kooperazzjoni tista' tiġi attivata biex tinforza diversi korpi ta' leġiżlazzjoni tal-UE dwar il-konsumatur, bħal pereżempju d-Direttiva dwar Prattiċi Kummerċjali Żleali, id-Direttiva dwar id-Drittijiet tal-Konsumatur jew id-Direttiva dwar iit-Termini Kuntrattwali Inġusti.

Netwerk ta' Kooperazzjoni għall-Ħarsien tal-Konsumatur (CPC) wettaq valutazzjoni konġunta (pożizzjoni komuni) ta' prattiki ta' negozju ta' Airbnb skont il-kooperazzjoni tal-Awtorità Norveġiża tal-Konsumatur (Forbrukertilsynet) f'Ġunju 2018.

Din l-azzjoni ġiet iffaċilitata mill-Kummissjoni Ewropea.

Għal iktar informazzjoni

Ittra tal-pożizzjoni komuni tal-Awtoritajiet tan-Netwerk CPC

Aktar informazzjoni dwar l-azzjonijiet ta' infurzar tal-konsumatur